title: Kotivalo (lehti)

text:
"Helsingin Sanomissa" julkaistussa ilmoituksessa vuodelta 1946 "Kotivaloa" kuvataan alaotsikolla ”Suomen kotien suosittu perhelukemisto”. Ja edelleen:
”Kotivalon” sisällyksestä vastaavat kymmenet etevimmät lääkärit, kirjailijat, koulu- ja kasvatusmiehet, joiden yhteistyön tuloksena lehti ilmestyy kuukausittain mielenkiintoisena, tervehenkisenä ja sisältörikkaana.


title: Jalmari Sinivaara

text: Jalmari Sinivaara, ent. "Sillman" (s. 1892 Orimattila) oli suomalainen Etsivän Keskuspoliisin toimistopäällikkö, joka vastasi 1920- ja 1930-luvulla Suomessa asuneiden venäläisten valkoemigranttien toiminnan tarkkailusta.


title: Jalmari Sinivaara

text: Maanviljelijäperheeseen syntynyt Sinivaara opiskeli Helsingin yliopistossa humanistisia aineita ja venäjän kieltä asuessaan Venäjällä. Hän oli ensimmäisen maailmansodan aikana rautateiden palveluksessa. Suomen itsenäistyttyä hän oli ensin Suomen yleisesikunnan tiedustelun palveluksessa toimien salanimellä "Juri Sikorsky" vakoojana Pietarissa 1918–1920. Suomeen palattuaan Sinivaara oli yleisesikunnan tiedusteluosaston virkailijana heinäkuuhun 1924 saakka, jolloin hän siirtyi Etsivän Keskuspoliisin Terijoen alaosaston palvelukseen riitaannuttuaan esimiehensä Gustaf Rosenströmin (myöh. Kustaa Rautsuo) kanssa.


title: Jalmari Sinivaara

text: Marraskuussa 1924 Etsivän Keskuspoliisin yhteyteen perustettiin toimisto VIII:n nimellä tunnettu erittäin salainen yksikkö, jota ei ollut virallisesti olemassa, ja Sinivaarasta tuli toimiston johtaja. Toimisto oli suoraan Etsivän Keskuspoliisin johtajan Esko Riekin alaisuudessa ja sen tehtävänä oli valvoa suomalaisia kommunisteja ja Suomessa asuvia venäläisiä valkoemigrantteja. Toimisto perustettiin niiden ajatusten perusteella, joita Urho Kekkonen, Urho Piha ja Kaarlo Hillilä olivat esittäneet muistiossaan tiedustelutoiminnan tehostamisesta.


title: Jalmari Sinivaara

text: Sinivaara hankki toimiston palvelukseen agentteja ja tiedottajia venäläisistä emigranttipiireistä. Näihin agentteihin kuuluivat muun muassa Kirill Pushkareff (salanimi Carl Puškin), Pjotr Sokolov (salanimi P. Kolberg) ja Anatoli N. Toll (salanimi Heikki Paavilainen). Agenttien kautta hankittiin tiedustelutietoa muun muassa emigranttien suunnittelemista terrori-iskuista Neuvostoliittoon. Sinivaara hoiti toimistoa kotoaan käsin ja hän loi kontaktiverkostojaan muun muassa ravintolailtoja järjestämällä. Verkostojen luonti oli kallista ja Sinivaara itsekin velkaantui pahoin.


title: Jalmari Sinivaara

text: Sinivaara oli ulkomaalaistoimiston edeltäjänä olleen passitoimiston apulaispäällikkönä vuosina 1938–1946.


title: Kalkonit

text: Kalkonit ovat flavonoideihin kuuluvia aromaattisia orgaanisia yhdisteitä. Kalkonien rakenne perustuu kalkonin eli bentsylideeniasetofenonin rakenteeseen ja aromaattisissa renkaissa on vaihteleva määrä hydroksyyliryhmiä.


title: Kalkonit

text: Luonnossa kalkoneita esiintyy useiden kasvien kukissa. Tämän lisäksi pienempiä määriä niitä on myös hedelmissä, lehdissä ja siemenissä. Väriltään kalkonit ovat tyypillisesti keltaisia tai oransseja. Emäksisissä olosuhteissa kalkonit muodostavat rengasrakenteisia flavanoneja ja kalkonit ovat näiden biosynteesin esiasteita. Tätä reaktiota katalysoi kalkoni-isomeraasientsyymi. Kasvit muodostavat kalkoneita p-kumaarihaposta kalkonisyntaasin katalysoimana. Luonnossa kalkonit esiintyvät joko vapaina (11 kalkonia tai glykosideina (28 erilaista kalkoniaglykonia). Sokeriosana näissä glykosideissa on tyypillisesti glukoosi.


title: Sally Dexter

text: Sally Dexter (s. 15. huhtikuuta 1960) on englantilainen Olivier-palkittu teatterinäyttelijä, joka on näytellyt muun muassa Royal Shakespeare Companyssä ja Kuninkaallisessa Kansallisteatterissa. Hän on esiintynyt lukuisissa näytelmissä ja musikaaleissa 1980-luvulta lähtien.


title: Sally Dexter

text: Televisiossa Dexter on käsikirjoittanut ja luonut BBC:n "Sugartown"-komediasarjan (2011). Vuosina 1994–2003 hän näytteli rikosylikonstaapeli Maureen Lawsonia rikossarjassa "Komisario Frost". Dexter esitti rouva Chynowethia "Poldark"-sarjassa vuosina 2015–2016. Vuonna 2017 hänet nähtiin "Isä Brown ja hänen laumansa" -sarjan viidennen kauden kolmannessa jaksossa Selina Grown roolissa.


title: Sally Dexter

text: Vuodesta 2017 lähtien Dexter on näytellyt Faith Dingleä draamasarjassa "Emmerdale". Hänet palkittiin kyseisestä roolista TV Choicen paras uusi näyttelijä saippuasarjassa -palkinnolla.


title: Keski-Francia

text: Keski-Francia oli lyhyen aikaa olemassa ollut valtakunta, joka perustettiin, kun Frankkien valtakunta jaettiin kolmeen osaan Verdunin sopimuksessa vuonna 843. Keski-Franciaa hallitsi kuningas Lothar I. Siihen kuuluivat muun muassa Kaarle Suuren entinen asuinpaikka Aachen sekä Pavia, mutta sijaintinsa ja etnisen yhtenäisyyden puutteensa vuoksi se ei säilynyt kauaa. Keski-Francia jaettiin kolmeen osaan – Italian kuningaskuntaan, Arles’n kuningaskuntaan ja Lotharingiaan – vuonna 855, ja ”Keski-Franciasta” tuli pelkkä maantieteellinen termi, jolla viitattiin näihin kolmeen valtakuntaan.


title: Jalkapallon Maakuntasarjan kausi 1955

text: Jalkapallon Maakuntasarjan kausi 1955 oli Suomen kolmanneksi korkeimman sarjatason kausi jalkapallossa kaudella 1955. Sarjaan kelpuutettiin 64 joukkuetta, joista seitsemän TUL:n seuraa Karihaaran Tenho, Kemin Into, Ykspihlajan Reima, Turun Veikot, Turun Teräs, Turun Kisa-Veikot ja Helsingin Jyry eivät määräpäivään mennessä liittyneet Palloliittoon ja suljettiin sarjasta. Kilpailun aikana sarjasta luopui Hämeenlinnan Tarmo.


title: Jalkapallon Maakuntasarjan kausi 1955

text: Maakuntasarja pelattiin kaikkiaan 8 lohkossa, joiden voittajat jatkoivat kilpailua noususta Suomensarjaan kaudelle 1956.


title: Jalkapallon Maakuntasarjan kausi 1955

text: Suomensarjan karsinnoissa pelasivat maakuntasarjan lohkovoittajat - yhteensä 8 joukkuetta. Ryhmittäin lohkojen I ja II voittajat kohtasivat kaksoisotteluissa joiden voittajat nousivat Suomensarjaan.


title: Mandoliini (leikkuri)

text: Mandoliini on käsikäyttöinen keittiötyökalu, tasoleikkuri. Mandoliini koostuu terästä ja kahdesta tasosta, joita liikuttamalla voidaan leikata esimerkiksi vihanneksia tai juureksia. Leikkuupaksuus on säädettävissä.


title: Mandoliini (leikkuri)

text: Nimensä laite on saanut leikkurin käyttäjän kädenliikkeestä, joka muistuttaa mandoliinin soittajaa.


title: Untrue (Burialin albumi)

text: Untrue on brittiläisen elektronista musiikkia tuottavan artistin Burialin toinen studioalbumi, jonka julkaisi Hyperdub 5. marraskuuta 2007. Untrue on tunnelmaltaan melankolinen ja käyttää paljon sampleja.


title: Untrue (Burialin albumi)

text: Albumi on yksi tunnetuimmista dubstep - albumeista ja on saanut paljon positiivista palautetta kriitikoilta.


title: Sari Karhulahti

text: Sari Karhulahti (s. 1963) on suomalainen kirjallisuuden suomentaja.


title: Sari Karhulahti

text: Karhulahti on ollut englanninkielisen kirjallisuuden suomentaja vuodesta 1997 ja Kääntäjien ammattiosasto KAOSin jäsen. Karhulahden suomennoksia ovat muun muassa Bridget Jones -teokset "Elämäni sinkkuna" (1998) ja "Elämä jatkuu" (2000). Vuonna 2002 ilmestyi Karhulahden suomennos J. M. Barrien "Peter Panista".


title: Sari Karhulahti

text: Karhulahti on 2000-luvulla erikoistunut afrikkalaisen nykykirjallisuuden kääntämiseen. Hänen kääntämiään teoksia ovat esimerkiksi Chimamanda Ngozi Adichien "Puolikas keltaista aurinkoa" (2009) ja "Huominen on liian kaukana" (2011), NoViolet Bulawayon "Me tarvitaan uudet nimet" (2013) sekä Yaa Gyasin "Matkalla kotiin" (2017).


title: Sari Karhulahti

text: Vuonna 2012 Karhulahti oli Mikael Agricola -palkintoehdokkaana "Huominen on liian kaukana" -käännöksellä ja vuonna 2015 Jarl Hellemann -palkintoehdokkaana Jhumpa Lahirin "Tulvaniityn" suomennoksesta. Karhulahti sai vuonna 2017 kirjallisuuden valtionpalkinnon. Vuonna 2018 Karhulahti sai Gummerus Kustannuksen myöntämän Kaarlen palkinnon ansiokkaasta työstään kirjallisuuden kääntäjänä.


title: Rapsikuoriainen

text: Rapsikuoriainen ("Meligethes aeneus") on kiiltokuoriaisten heimoon kuuluva teriökiillokaslaji. Rapsikuoriainen on öljykasvien kuten rypsin ja rapsin pahin tuholainen. Aikuinen rapsikuoriainen on ovaalinmuotoinen väriltään sinisenmusta ja noin 2,5 mm pitkä kovakuoriainen. Tuntosarvet ovat nuijamaiset. Täysikasvuinen toukka on 4 mm pitkä, valkoisenharmaa, mustapäinen ja tummatäpläinen. Täysikasvuiset toukat pudottautuvat maahan koteloitumaan. Toukkien ravintoa ovat ristikukkaisten kasvien kuten kaalien ("Brassica"), sinappien ("Sinapis") ja öljykasvien nuput. Aikaisessa nuppuvaiheessa tapahtuva syönti vähentää satoa. Aikuiset rapsikuoriaiset syövät kukkien siitepölyä ja kukkien heteitä. Rapsikuoriaiset munivat öljykasvien nuppuihin tavallisesti 1-3 munaa yhteen nuppuun. Rapsikuoriaisen muna on valkoinen ja alle yhden millimetrin mittainen. Öljykasvien kukinnan loputtua, siirtyvät rapsikuoriaiset kukka- ja parsakaalin kukintoihin, joihin ne syövät koloja. Keltaiset kukat ja keltaiset pinnat vetävät kuoriaisia puoleensa.


title: Rapsikuoriainen

text: Kesällä päivälämpötilan ylittäessä 12-15˚C, siirtyvät ensimmäiset rapsikuoriaiset kukkiviin kasvustoihin. Rapsikuoriaisilta suojautumiseen voi käyttää houkutuskasvina esimerkiksi aikaisin keltaisena kukkivaa peltokanankaalta. Keltaisena kukkivat houkutuskaistat houkuttelevat kuoriaiset luokseen, josta ne torjutaan kemiallisesti esimerkiksi pyretroideihin tai neonikotinoideihin kuuluvilla torjunta-aineilla. Rapsikuoriainen talvehtii aikuisena metsän ja pellon karikkeessa ja sillä on vuodessa yksi sukupolvi.


title: Rapsikuoriainen

text: Suomessa rapsikuoriaisen luontaisia vihollisia ovat loispedot kuten rapsikuoriaispistiäinen ("Phradis morionellus") ja rapsikuoriaisvainokainen ("Diospilus capito").


title: Paul du Chaillu

text: Paul Belloni Du Chaillu (1830-luku (tarkempi aika sekä paikka kiistanalainen) – 29. huhtikuuta 1903) oli ranskalais-yhdysvaltalainen löytöretkeilijä.


title: Paul du Chaillu

text: Du Chaillu syntyi Ranskassa ja matkusteli jo vuonna 1851 Afrikan länsirannikolla kauppiasisänsä kanssa. Vuodesta 1855 hän asui Yhdysvalloissa ja tutki Philadelphian luonnontiedeakatemian toimeksiannosta Ogowen suistoa ja Gabonin aavikkoa ja toi Eurooppaan ensimmäisen gorillan. Matkakertomuksessaan "Explorations and adventures in equatorial Africa" (1861, suom. "Matkustusretket Keski-Afrikassa", 1876) oli Du Chaillu kertonut useasti ihmisapinoista, jotka herättivät epäilyksiä, kuten myös Du Chaillun tiedot kääpiökansasta nimeltä abongo, joiden metsiin hän teki toisen matkansa 1863-1865. Sitä matkaa hän kuvasi teoksissa "A journey to Ashango-land and further penetration into equatorial Africa" (1867), "Stories of the gorilla country" (1868), "The country of the dwarfs" (1872, "Dvergarnes land" 1874) ja niin edelleen. Du Chaillu teki 1871-1878 matkoja Skandinaviaan ja Suomeen, etenkin pohjoisosiin.


title: Paul du Chaillu

text: Pohjoismaihin tekemistään matkoista hän kertoi teoksissa "The land of the midnight sun" (2 osaa, 1881) ja "The land of the long night" (1900). Niistä ja teoksesta "The viking age" (1891) käy ilmi hänen kiinnostuksensa pohjoismaiseen arkeologiaan.


title: Peltolammin lento-onnettomuus 1974

text: Peltolammin lento-onnettomuus tapahtui 13. tammikuuta 1974 Tampereen Peltolammilla kun Ruotsiin rekisteröity Piper PA-28-140 Cherokee SE-EPP pienkone putosi huonossa säässä Säästäjänkadulle.


title: Peltolammin lento-onnettomuus 1974

text: Onnettomuudessa sai surmansa koneen lentäjä, Ruotsissa asunut Pekka Männikkö. Koneessa oli lentäjän lisäksi kolme matkustajaa, jotka säilyivät hengissä vähäisin naarmuin onnettomuudesta. Matkustajien joukossa olivat Suomenlahden Kone Oy:n toimitusjohtaja Aarne Mantila ja Karvian kunnanjohtaja Pentti Hautala.


title: Peltolammin lento-onnettomuus 1974

text: Kone oli matkalla Karvian Kirkkojärveltä Helsinkiin, kun koneen siipiin oli kertynyt 7 mm jäätä. Ohjaaja Pekka Männikkö yritti laskeutua Härmälän lentokentälle, mutta ajautui liian alas ja lähelle Peltolammin asuinalueen taloja. Sää oli onnettomuushetkellä huono.


title: Metsästys ja Kalastus

text: Metsästys ja Kalastus on vuodesta 1911 julkaistu metsästys- ja kalastusharrastuksiin keskittyvä aikakauslehti. 12 kertaa vuodessa ilmestyvää lehteä kustantaa nykyisin Otavamedia, ja sen päätoimittajana on Petri Korhonen. Lehdellä ei ole verkkosivustoa tai muita digitaalisia palvelumuotoja. Vuonna 2017 sen lukijamäärä oli 234 000.


title: Metsästys ja Kalastus

text: "Metsästys ja Kalastus" -lehteä alkoi vuonna 1911 julkaista Suomen Metsästysyhdistys. Se oli toinen suomenkielinen metsästyslehti vuonna 1906 perustetun "Suomen metsästyslehden" ohella. Lehden ensimmäinen päätoimittaja oli eräkirjailijana tunnettu A. E. Salmelainen ja hänen jälkeensä kilpa-ampuja Oscar Rosenqvist. Vuonna 1920 valtion tuki lehdelle lakkasi, mutta sen jatkuvuutta varmistivat yksityisin sijoituksin kirjailija Juhani Aho, Kalle Rikala, E. Hellevaara sekä Yrjö Ylänne, josta tuli lehden päätoimittaja melkein 50 vuodeksi samalla kun hän toimi pitkään myös "Suomen Kuvalehden" toimitussihteerinä. Innokas kalastaja Juhani Aho ehti olla lehden teossa mukana vain vuoden verran ennen kuolemaansa.


title: Metsästys ja Kalastus

text: Vuonna 1939 "Metsästyksen ja Kalastuksen" kustantajaksi tuli Otava, sitten Lehtiaitta ja Valiolehdet ja vuodesta 1981 Yhtyneet Kuvalehdet Oy, nykyiseltä nimeltään Otavamedia Oy. Sotien jälkeen lehden levikki nopeasti kymmenkertaistui noin 20 000 kappaleeseen. Lehti panosti jo varhain valokuvien käyttöön, ja etenkin väripainatukseen siirryttyä 1976 lehti tuli tunnetuksi korkealaatuisista luontokuvistaan.


title: Metsästys ja Kalastus

text: Lehden julkaisijoita ovat olleet Suomen urheilukalastajain liitto, Suomen yleinen metsästäjäliitto ja Suomen metsästysyhdistys.


title: Artekno

text: Artekno Oy on suomalainen perheyritys, joka valmistaa elintarvikepakkauksia ja muovituotteita. Artekno on perustettu vuonna 1953 ja se on Saarioinen Oy:n omistaja tytäryhtiönsä Artekno-Saarioinen Oy:n kautta.


title: Comforta

text: Comforta Oy on suomalainen yritys, joka tarjoaa tekstiilipalveluita hotelleille, ravintoloille ja sairaaloille. Comforta on Lindström Oy:n tytäryhtiö.


title: Formula 2 Jerezin Grand Prix 2017

text: Formula 2 Jerezin Grand Prix 2017 oli Formula 2 -kauden 2017 kymmenes osakilpailu, joka ajettiin 7.–8. lokakuuta Circuito de Jerezin moottoriradalla Espanjassa.


title: Formula 2 Jerezin Grand Prix 2017

text: Lauantain kilpailun voitti paalupaikalta startannut Prema Racingin Charles Leclerc, joka varmisti samalla sarjan mestaruuden. Toiseksi sijoittui DAMS-tallin Oliver Rowland ja kolmanneksi Leclercin tallikaveri Antonio Fuoco.


title: GP3 Jerezin Grand Prix 2017

text: GP3 Jerezin Grand Prix 2017 oli GP3-kauden 2017 seitsemäs osakilpailu, joka ajettiin 7.–8. lokakuuta Circuito de Jerezin moottoriradalla Espanjassa.


title: GP3 Jerezin Grand Prix 2017

text: Lauantain kilpailun voitti paalupaikalta startannut ART GP:n Nirei Fukuzumi, jolle voitto oli kauden toinen. ART-talli varmisti kolmoisvoiton kun George Russell oli toinen ja Jack Aitken kolmas. Niko Kari sijoittui kuudenneksi.


title: GP3 Jerezin Grand Prix 2017

text: Sunnuntain kilpailun voitti Alessio Lorandi. Toiseksi ajoi Dorian Boccolacci ja kolmanneksi Niko Kari. Kari sai kilpailun jälkeen 10 sekunnin aikarangaistuksen koska hänen katsottiin puskeneen loppukierroksilla Dan Ticktumin ulos radalta. Kari tippui rangaistuksen myötä kolmannelta sijalta 19:nneksi. Kolmanneksi nousi Karin sanktion myötä ART-tallin Anthoine Hubert. Neljänneksi sijoittui George Russell, joka varmisti sarjan mestaruuden.


title: Julien Sablé

text: Julien Sablé (s. 11. syyskuuta 1980) on ranskalainen jalkapallovalmentaja ja entinen puolustaja.


title: Julien Sablé

text: Sablé hankki jalkapallo-oppinsa AS Saint-Étiennen junioriorganisaatiossa ja debytoi "Les Vertsin" edustusjoukkueessa 1998 Division 2:n viimeisen kierroksen ottelussa Lilleä vastaan. Kaudella 1998/99 hän nousi uuden päävalmentajan Robert Nouzaret'n joukkueessa isompaan rooliin ja pelasi 29 ottelua ASSE:n puolustuksessa liiganousuun päättyneellä kaudella. Sablé vakiinnutti paikkansa ASSE:n avainpelaajien joukossa ja oli avauskokoonpanon säännöllinen vastuunkantaja yhdeksän kauden ajan niin liigassa kuin Division 2:ssakin. Sablé toimi myös pitkään joukkueen kapteenina.


title: Julien Sablé

text: Kesällä 2007 Sablé jätti ASSE:n pelattuaan seurassa yli 300 ottelua ja siirtyi RC Lensiin. Guy Roux'n potkujen jälkeen Sablén vastuu seurassa väheni ja hän pelasi kahden Lens-kautensa aikana ainoastaan 41 ottelua. Tammikuussa 2009 hän siirtyi kolmivuotisella sopimuksella OGC Niceen. Sablé edusti Niceä kolmen ja puolen kauden ajan, kunnes Claude Puel nousi seuran päävalmentajaksi. Kokenut Sablé ei kuulunut uuden valmentajan suunnitelmiin ja seura ei jatkanut hänen sopimustaan kauden 2011/12 jälkeen.


title: Julien Sablé

text: Lokakuussa 2012 vapaana agenttina ollut Sablé liittyi SC Bastian joukkueeseen. Hän pelasi seurassa kaksi liigakautta, kunnes lopetti uransa vuonna 2014.


title: Julien Sablé

text: Pelaajauransa jälkeen Sablé palasi kasvattajaseuraansa AS Saint-Étienneen. Sablé toimi ASSE:n organisaatiossa juniorivalmentajana U15- ja U19-joukkueissa sekä kaudella 2015/16 reservijoukkueen peräsimessä. Kesällä 2017 hän siirtyi seuran valmennuskeskuksen johtoon.


title: Julien Sablé

text: Marraskuussa 2017 Sablé nousi AS Saint-Étiennen päävalmentajaksi Óscarin erottua yllättäen tehtävistään. Sablén johdolla ASSE vajosi liigan häntäpäähän ja hän sai potkut jo joulukuussa 2017.


title: IDO (tavaramerkki)

text: IDO on Geberit Oy:n omistama tuotemerkki. Nykyään IDO:n tuotevalikoimaan kuuluvat suihkut, pesualtaat, wc-istuimet, kylpyhuonekaapistot sekä ammeet. Lisäksi IDO tarjoaa varusteita kylpyhuoneeseen. Arabia-nimi vaihtui IDO:ksi vuonna 1992.


title: Boris Popper

text: Boris V. Popper (19. joulukuuta 1904 Pietari – 19. helmikuuta 2000 Helsinki) oli suomenvenäläinen Suomessa asunut emigrantti, joka oli yksi Leinon vangeista. Hän käytti myöhemmin nimiä "Boris Berin-Bey" ja "Batu Berin-Bey".


title: Boris Popper

text: Pietarista kotoisin olleen Popperin isä oli laivastoupseeri, ja äiti toimi sairaalan emäntänä. Oman kertomansa mukaan Popper oli puoliksi tataari ja puoliksi Ukrainan kasakka. Popperin perhe tuli Suomeen pakolaisina pian vuoden 1917 lokakuun vallankumouksen jälkeen. He asettuivat Viipuriin, jossa Popperin isä Vladimir Popper toimi liikemiehenä ja vuokraisäntänä. Boris Popper kävi vuoteen 1926 saakka Viipurin klassillista lyseota.


title: Boris Popper

text: Boris Popper toimi Voldemar Granbergin johtaman Viipurin monarkistisen nuorisoliiton sihteerinä. Kun Suomen viranomaiset alkoivat epäillä liittoa terrorihankkeiden suunnittelusta, Popper muutti 1928 Belgiaan. Hän opiskeli kolmen vuoden ajan kauppatieteitä Louvainin katolisessa yliopistossa ja osallistui venäläisten emigranttijärjestöjen toimintaan. Hän oli Belgiassa aluksi konttoristina l’Innovation-tavarataloyhtiössä ja sitten vuodesta 1932 työssä eräässä galvanointitehtaassa. Hän suoritti Belgiassa galvanointi-insinöörin tutkinnon ja opiskeli myös autotekniikkaa ja elektroniikkaa. Heinäkuussa 1938 Popper saapui Brysselistä Viipuriin oman kertomansa mukaan sukulaisten pyynnöstä. Suomen Valtiollinen poliisi piti häntä tuolloin fasismia kannattavana monarkistina, joka oli tekemisissä Venäläisen Totuuden Veljeskunnan Belgian haaraosaston kanssa. Valtiollinen poliisi oli saanut agenteiltaan tiedon, että Popper oli tullut Suomeen ottaakseen yhteyttä IKL:ään ja siellä erityisesti Paavo Susitaipaleeseen sekä valmistellakseen Neuvostoliitossa suoritettavia terrori-iskuja. Popperia kuulusteltiin, mutta hänet laskettiin sitten vapaaksi, koska Valpo halusi päästä soluttautumaan Popperin lähipiiriin. Valpon emigranttiasioista vastannut toimistopäällikkö Jalmari Sinivaara antoi tehtävän tiedustelijana toimineelle emigrantille Anatoli Tollille.


title: Boris Popper

text: Syksyn kuluessa Popperin toimista saatiin lisätietoa: hän oli yrittänyt saada Neuvostoliiton vastaiset rajaseudut tuntevaa opasta ja järjestänyt kokouksen Helsingissä yrittäen hankkia liittolaisia muun muassa emigranttiaktivistien joukosta. Hänen hankkeistaan ei kuitenkaan saatua mitään varteenotettavaa tietoa, ja Jalmari Sinivaara alkoi epäillä, että kyseessä olisi Neuvostoliiton tiedusteluelinten järjestämä provokaatio, jossa Popper oli välikappaleena. Vuoden 1939 alkupuolella Popper esitti suomalaisille venäläisten emigranttien kouluttamista iskujoukoiksi jotka kapinan alkaessa Venäjällä siirtyisivät rajan yli johtamaan sitä. Popper yritti myös ostaa venäläisiä sotilasunivormuja "elokuvan tekemistä varten". Valpo oli nyt yhä varmempi siitä, että kyseessä oli provokaatio ja vaati Popperin karkoittamista Suomesta. Tämä ei kuitenkaan onnistunut, vaan Popper sai jäädä Suomeen.


title: Boris Popper

text: Syksyllä 1939 Popper yritti liittyä Viipurin suojeluskuntaan, mutta häntä ei sinne hyväksytty, koska hän ei ollut Suomen kansalainen. Talvisodan aikana helmikuussa 1940 Popper pidätettiin ja hänet vietiin turvasäilöön Tammisaaren pakkotyölaitokseen. Jatkosodan aikana Popper oli sotavankien tulkkina Syvärillä 1941–1943. Sodan päätyttyä Boris Popper ja hänen nuorempi veljensä Georgi Popper luovutettiin huhtikuussa 1945 niin sanottuina Leinon vankeina Neuvostoliittoon. Popper sai Neuvostoliitossa 10 vuoden vankileirituomion. Hän palasi kesällä 1956 takaisin Suomeen asettuen asumaan Helsinkiin. Suojelupoliisi epäili tällöin, että Popper oli värvätty Neuvostoliiton tiedustelun palvelukseen.


title: Boris Popper

text: Popper kirjoitti 1974 vankilakokemuksistaan salanimellä "Boris Berin-Bey" kirjan "Venäjän punainen lihamylly". Kirjan kustansi Pekka Siitoimen perustama "Föreningen Veronica" -yhdistys. Popper oli Siitoimen perustaman Turun Hengentieteen Seuran kunniapuheenjohtaja, ja hän oli pitänyt seuran tilaisuuksissa esitelmiä 1970-luvulla. Kirjapaino Kursiivin tuhopoltto-oikeudenkäynnin yhteydessä Tiedonantaja-lehti väitti Popperin toimineen Siitoimen rahoittajana ja keskustelleen Siitoimen kanssa aseiden ja ammusten hankinnasta armeijan varastoista Siitoimen ryhmien käyttöön.


title: Herttoniemen fajanssitehdas

text: Herttoniemen fajanssitehdas oli Herttoniemen kartanolla Helsingin pitäjässä sijainnut posliinin kaltaista fajanssia valmistanut tehdas.


title: Herttoniemen fajanssitehdas

text: Tehdas erikoistui ”epäaidon” eli ruskean posliinin valmistukseen. Teollinen posliinin- ja fajanssintuotanto oli levinnyt Ruotsiin 1700-luvun alkupuolella. Herttoniemen tehtaasta tuli nykyisen Suomen alueen ensimmäinen fajanssitehdas. Tehtaan perusti kartanon ostanut linnoitusupseeri, arkkitehti Bengt von Spången.


title: Herttoniemen fajanssitehdas

text: Fajanssitehdasta varten perustettiin Suomen ensimmäinen osakeyhtiö, "Hertonäs Fajansfabriks Bolag" eli "den Privilegerade Oäkta Porcelains Fabrique""." Yhtiö sai toimiluvan 1762. Osakeyhtiön von Spången perusti saadakseen pääomaa. Von Spången lisäksi yhtiön osakkaiksi tuli hänen sukulaisiaan ja tuttaviaan. Osakepääoma oli 120 000 riikintaaleria kuparirahassa ja se jakautui 30 osakkeeseen. Osakkeita merkitsivät Augustin Ehrensvärd (4 osaketta), maaherra Hans Henrik Boije (4), Otto E. Boije (1), B. F. W. König (4), Dierd. Blomcreutz (1), M. von Törne (1), J. Gerdes (2) , Johan Sederholm (1), A. de Bruce (1), F. C. Waleen (1) ja von Spången (10). Von Spången varasi itselleen etuoikeuksia kuten oikeuden olla tehtaan pysyvä johtaja. Muut kuin von Spången eivät saaneet omistaa enempää kuin 6 osaketta. Osakkaissa oli Viaporin upseereita ja Helsingin kauppaporvareita.


title: Herttoniemen fajanssitehdas

text: Yhtiön kaikki osakkeet tulivat myöhemmin Johan Sederholmin haltuun. Sederholm osti Herttoniemen kartanon vuonna 1778.


title: Herttoniemen fajanssitehdas

text: Herttoniemen tehdas oli toiminnassa vuoteen 1845 asti. Tehdas sijaitsi erillään Tammisalossa olleesta tiilitehtaasta, lähellä kartanon päärakennusta. Tehtaan toiminnasta ja siellä valmistetuista tuotteista on kuitenkin säilynyt erittäin vähän tietoja. Helsingin kaupunginmuseolla on kokoelmissaan kolme kaakeliuunia, joiden arvellaan olevan Herttoniemen tehtaan valmistamia; kaksi niistä on peräisin Helsingin kaupungintalosta ja kolmas Uppbyn kartanon vanhasta päärakennuksesta Laajasalosta. Myös 1815 rakennettun Herttoniemen kartanon päärakennuksen uunit lienevät oman tehtaan tuotantoa.


title: Haikara herättää huomiota

text: Haikara herättää huomiota ("The Miracle of Morgan’s Creek") on Preston Sturgesin käsikirjoittama ja ohjaama yhdysvaltalainen screwballkomedia vuodelta 1944. Elokuvan pääosissa näyttelevät Betty Hutton ja Eddie Bracken.


title: Haikara herättää huomiota

text: Pikkukaupungin tyttö Trudy (Hutton) rakastaa jazzia ja sotilaita ja viettää paheellista elämää helposti höynäytettävän poliisi-isänsä (William Demarest) tietämättä. Tarjolla olisi myös kiltti naapurinpoika, änkyttävä ja epävarma Norval (Bracken). Näistä aineksista Sturges on punonut monipolvisen ja yllättävän farssijuonen rikkoen miltei kaikkia Hollywoodin sääntöjä. Yhden yön aikana Trudy kohtaa sotilaan, tulee raskaaksi, menee sotilaan kanssa naimisiin mutta hukkaa miehen eikä jälkeen päin muista tämän nimeä. Elokuvan lopussa Trudy saa kuutoset, ja Dionnen viitosista kuuluisaksi tullut ”Kanada protestoi”, ”Mussolini eroaa” ja ”Hitler vaatii uudelleenlaskentaa”.


title: Haikara herättää huomiota

text: "Haikara herättää huomiota" valittiin vuonna 2001 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Haikara herättää huomiota

text: "Helsingin Sanomien" Mikael Fränti esitteli elokuvan sen televisioesityksen yhteydessä lokakuussa 1990 ja sanoi sitä Sturgesin tuotannon katkerimmaksi ja pirullisimmaksi komediaksi. ”Komedioissa "Nainen Eeva" ja "Nauru kahleitten takana" oli vielä lämpöä, valoa ja ymmärtämystä, – – "Haikara herättää huomiota" ei anna enää viitteitä tähän suuntaan.”


title: Kuninkaankivet (Somero)

text: Kuninkaankivet ovat kotiseutuyhdistys Somero-Seuran vuonna 1963 pystyttämiä muistokiviä Ruotsin ja Venäjän hallitsijoiden ja muiden merkkihenkilöiden käynneistä ja yöpymisistä Hämeen Härkätien varrella Somerolla.


title: Kuninkaankivet (Somero)

text: Kiviä on yhteensä seitsemän ja ne sijaitsevat Hämeen Härkätien (yhdystie 2802, yhdystie 2810) varressa Someron Pitkäjärven, Sillanpään, Lahden, Jaatilan ja Pajulan kylissä. Muistomerkit suunnittelivat taiteilija Pauli Pyykölä ja kivenveistäjä Mauno Kangas.


title: Lämpösähköinen generaattori

text: Lämpösähköinen generaattori tai TEG-generaattori (() kehittää sähköenergiaa Seebeckin ilmiön avulla kahden keskenään kosketuksissa olevan materiaalin välillä, kun näiden välillä on lämpötilaero. Laitteessa ei ole liikkuvia osia ja sitä voi verrata sähkön avulla jäähdyttävään Peltier-elementtiin, mutta on sille käänteinen. Lämpösähköistä generaattoria hyödynnetään energian keruussa.


title: Dawenkoun kulttuuri

text: Dawenkoun kulttuuri oli esihistoriallisessa Kiinassa, Shandongin alueella noin 4100-2600 eaa vallinnut viljely- ja kyläkulttuuri.


title: Dawenkoun kulttuuri

text:
Kulttuuri oli maanviljelyyn perustuva kyläkulttuuri. Se kehittyi alun tasa-arvoisesta yhteiskunnasta
epätasa-arvoiseksi, mikä näkyy haudoissa. Kulttuurin kylät sotivat keskenään. Kylien johdossa lienee ollut päällikkösuku. Valta lienee perustunut uskontoon. Pääviljalaji oli hirssi, etelässä alkoi riis vallata alaa varsinkin kauden lopuilla.
Sika oli tärkein kotieläin. Meren antimilla oli suuri osuus ravinnossa varsinkin kauden alussa.
Dawenkoun kulttuuri kehittyi Beixinin kulttuurista etelästä tulleiden vaikutteiden pohjalta.
Dawenkoun ja Yangshaon kulttuurien pohjalta syntyi Longshan.


title: Kuurovaraani

text: Kuurovaraani ("Lanthanotus borneensis") on liskolaji, sukunsa Lanthanotus ja heimonsa Lanthanotidae ainoa laji. Se on kotoperäinen Borneossa. Kuurovaraanista on hyvin vähän tietoa. Se on kaivava lisko, joka ilmeisesti myös viettää paljon aikaa vedessä. Kuurovaraanilla ei ole näkyviä korvia. Se on läheistä sukua varaaneille ja myrkkyliskoille.


title: Onko rouvani uskoton?

text: Onko rouvani uskoton? ("Unfaithfully Yours") on Preston Sturgesin myöhäistuotantoon kuuluva yhdysvaltalainen musta komediaelokuva vuodelta 1948. Sturges tuotti, käsikirjoitti ja ohjasi elokuvan, mutta tuotantoyhtiönä ei enää ollut Paramount Pictures vaan 20th Century Fox. Elokuvan pääosia näyttelevät Rex Harrison, Linda Darnell, Rudy Vallée ja Barbara Lawrence. Tarina kertoo menestyvästä kapellimestarista, jonka mielikuvitus alkaa laukata hänen epäillessään vaimoaan uskottomuudesta. Avioliittoinstituutiota irvaileva elokuva oli ensimmäinen Sturgesin komedioista, joka ei menestynyt kaupallisesti.


title: Onko rouvani uskoton?

text: Howard Zieff ohjasi tarinasta vuonna 1984 ensi-iltansa saaneen uusintaversion "Mies joka tiesi liian vähän", jossa kapellimestarin roolia esittää Dudley Moore.


title: Formula 2 Abu Dhabin Grand Prix 2017

text: Formula 2 Abu Dhabin Grand Prix 2017 oli Formula 2 -kauden 2017 yhdestoista ja samalla viimeinen osakilpailu, joka ajettiin 25.–26. marraskuuta Yas Marinan moottoriradalla Abu Dhabissa.


title: Formula 2 Abu Dhabin Grand Prix 2017

text: Lauantain kilpailun voitti Artjom Markelov. Toiseksi sijoittui Charles Leclerc ja kolmanneksi Luca Ghiotto. Alun perin kilpailun voittanut Oliver Rowland hylättiin liian kuluneen pohjalevyn takia. Kolmanneksi sijoittunut Antonio Fuoco myös hylättiin liian alhaisten rengaspaineiden takia.


title: Aeroflotin lento 1643

text: Aeroflotin lento 1643 oli Aeroflotin useita välilaskuja sisältänyt reittilento Smolenskista Leningradiin. Lennolla 3. elokuuta 1979 käytetty Let L-410M Turbolet syöksyi maahan lähellä Leningradin Rževkan lentoasemaa. Koneessa oli 11 matkustajaa ja kolme miehistön jäsentä. Onnettomuus vaati kymmenen uhria.


title: Aeroflotin lento 1643

text: Onnettomuus tapahtui, kun lento lähestyi Leningradia tultuaan viimeiseltä välilaskupaikalta Velikije Lukista. Lähestymisen aikana koneen toinen moottori sammui. Potkuria ei saatu lepuutettua, ja miehistö päätti tehdä ylösvedon. Kone kallistui oikealle, joutui syöksykierteeseen ja syöksyi soiseen metsään 500 metrin päähän kiitotien alusta ja 550 metriä sivuun sen keskilinjasta. Maahansyöksystä ja sitä seuranneesta tulipalosta selvisi hengissä neljä matkustajaa, jotka kuitenkin loukkaantuivat vakavasti.


title: GP3 Abu Dhabin Grand Prix 2017

text: GP3 Abu Dhabin Grand Prix 2017 oli GP3-kauden 2017 kahdeksas ja samalla viimeinen osakilpailu, joka ajettiin 25.–26. marraskuuta Yas Marinan moottoriradalla Abu Dhabissa.


title: GP3 Abu Dhabin Grand Prix 2017

text: Lauantain kilpailun voitti kolmannesta ruudusta kilpailuun lähtenyt Niko Kari, joka nousi kilpailun johtoon ensimmäisessä mutkassa ohittaen George Russellin ja Leonardo Pulcinin. Kilpailun edetessä Kari onnistui pitämään lähimmät uhkaajansa takanaan, ja ajoi ensimmäisenä ruutulipulle. Voitto oli Karin uran ensimmäinen GP3-sarjassa. Suomalaisvoitto oli ensimmäinen sitten Unkarin GP:n 2013, jolloin Aaro Vainio ajoi kilpailun voittoon.


title: Qin Ziying

text: Ziying () oli Kiinan Qin-dynastian kolmas ja viimeinen hallitsija alle kahden kuukauden ajan vuonna 207 eaa. Dynastia kaatui vuoden lopussa, ja Ziying kuoli vuoden 206 eaa. alussa. Hän sai postuumin nimen "Qinin keisari Shang" (). Ziyingin syntymävuosi ei ole tiedossa.


title: Suomen urheilun eettinen keskus

text: Suomen urheilun eettinen keskus SUEK (aiemmin Suomen antidopingtoimikunta ADT) on Suomen kansallinen antidopingorganisaatio. SUEK vastaa urheilun eettisyyden vahvistamisesta, antidopingtoiminnasta, kilpailumanipulaation torjunnasta sekä katsomoturvallisuuden ja -viihtyvyyden edistämisestä.


title: Suomen urheilun eettinen keskus

text: Yhdistyksen keskeiset tehtävät ovat urheilun eettiset asiat, antidopingtoiminta (dopingvalvonta), kilpailumanipulaation torjunta, katsomoturvallisuuden ja -viihtyvyyden edistäminen, koulutustoiminta, viestintä, vaikuttamistyö sekä tutkimustyö. SUEK saa rahoituksensa opetus- ja kulttuuriministeriöltä veikkausvoittovaroista sekä yhteistyökumppaneiltaan.


title: Suomen urheilun eettinen keskus

text: Suomen urheilun eettiseen keskukseen kuuluu neljä jäsentä: Suomen Olympiakomitea, Suomen Paralympiakomitea, Suomen Urheilulääkäriyhdistys ja Suomen valtio, jota edustaa opetus- ja kulttuuriministeriö. Yhdistyksen hallituksessa on seitsemän jäsentä: ministeriö ehdottaa kolme, Suomen Olympiakomitea ja Suomen Paralympiakomitea yhdessä kolme ja Suomen Urheilulääkäriyhdistys yhden jäsenen. Lisäksi hallituksessa on pysyvänä äänioikeudettomana asiantuntijajäsenenä Suomen Olympiakomitean urheilijavaliokunnan esittämä edustaja. Hallitus huolehtii hallinnosta, taloudesta ja strategiasta.


title: Suomen urheilun eettinen keskus

text: SUEKissa on hallituksen lisäksi erivapauslautakunta ja antidopingasioiden valvontalautakunta. Erivapauslautakunta päättää urheilijoiden erivapauksista joidenkin dopingiksi määriteltyjen aineiden tai määritelmien suhteen. Antidopingasioiden valvontalautakunta on yleiskokouksen nimittämä riippumaton elin, joka antaa antidopingsäännöstön perusteella päätökset dopingrikkomuksista. Se myös ratkaisee antidopingsäännöstön asioista tehdyt valitukset sekä sen tulkinnasta ja soveltamisesta syntyneet erimielisyydet.


title: BEACOPP

text: BEACOPP on eräs syöpäsairauksien lääkinnällinen ja kaaviomainen hoitoyhdistelmä. Siinä käytetään useita sytostaatteja, jotka vaikuttavat toisistaan poikkeavin tavoin. Nimi on vaikuttavien lääkeaineitten typistetty nimilyhenne. Vastaavia ovat ABVD ja CHOP. Hodgkinin tauti on tämän yhdistelmän pääasiallisin käyttöaihe.Osa näistä lääkeaineista annetaan laskimotiputuksena taikka ruiskeena verisuoneen. Osa voidaan ottaa suun kautta saatavana.


title: BEACOPP

text: Niin kutsuttu "Stanfordin Viitonen" eli "Stanford V (5)" on myös eräs syöpäsairauksien hoitokaavio.


Luettelo Orimattilan julkisista taideteoksista ja muistomerkeistä sisältää Orimattilan kaupungissa olevat pysyvät patsaat, muistomerkit ja muistolaatat. Kuntaliitos Artjärven kanssa 2011


title: Jääkärilehto

text: Jääkärilehto on jääkäriliikkeen ja Jääkäripataljoona 27:n ensimmäisten kahdensadan vapaaehtoisen muistoksi istutettu, kahdestasadasta tammesta koostuva puisto Paimionjoen vesireitin varrella Hirsjärven itäpäässä lähellä Viikin siltaa Palikaisten Österkullassa Somerniemellä Somerolla. Aloitteen puiston perustamisesta teki vuonna 1954 jääkärieversti Eric Schauman. Puistoa ympäröivän aidan portissa on Jääkärimerkki.


title: Jääkärilehto

text: Somerolla ja Somerniemellä on vaikuttanut kaikkiaan viisi jääkäriä, joista kaksi jääkärieverstejä ja kolme jääkärivääpeleitä. Näistä Somerolla syntynyt oli Mauno Liesi (e. "Lindholm"), jonka isä toimi vuosina 1896-1899 tilanhoitajana Someron Lammin Laurilan talossa. Karjalan siirtoväen mukana Somerolle muuttivat toisen maailmansodan jälkeen jääkärivääpelit Vilho Kaija Kaukolasta Someron Kivisojalle, Simo Pessi Kaukolasta Somerniemen Palikaisiin ja Joel Virolainen Muolaasta Somerniemen Oinasjärvelle. Jääkärieversti Eric Schauman muutti Somerniemellä omistamaansa Palikaisten Österkullaan Tampereelta vuonna 1959.


title: Jääkärilehto

text: Aloite muistomerkkipuiston perustamisesta syntyi jääkärien kokoontumisessa Österkullassa 28. elokuuta 1954. Puut istutettiin 2. toukokuuta 1956.


Luettelo Mäntsälän julkisista taideteoksista ja muistomerkeistä sisältää Mäntsälän kunnassa olevat pysyvät patsaat, muistomerkit ja muistolaatat.


title: Jon Michelet

text: Jon Michelet (14. heinäkuuta 1944 Moss, Østfold, Norja – 14. huhtikuuta 2018 Oslo) oli norjalainen kirjailija ja toimittaja.


title: Jon Michelet

text: Micheletin vanhemmat olivat taidemaalari Johan Fredrik Michelet (1905–1984) ja Emma Fredy Thorne (1910–1972). Hän oli vuodesta 1976 naimisissa litografi Toril Brekken kanssa.


title: Jon Michelet

text: Michelet oli 1970-luvun puolivälistä alkaen aktiivinen yhteiskunnallinen keskustelija ja kirjoittanut runsaasti rikos- ja jännityskirjoja. Hän suoritti perämiehen tutkinnon ja opiskeli sen jälkeen journalistiikkaa. Hän astui tromsøläisen Nordlysin palvelukseen. Osloon muutettuaan hän työskenteli Oktober-kustantamossa ja kirjoitti kolumnia Klassekampeniin, jonka toimittajakin hän oli 1997–2002, ja sinä aikana hän pyrki kehittämään siitä koko vasemmiston avoimen äänitorven. Hän osallistui politiikkaan käytännössä Østfoldissa, jossa hän oli 1987–1995 valtuustossa valittuna Rød Valgalliansenista.


title: Jon Michelet

text: Micheletin esikoisteos, poliittinen rikosromaani "Den drukner ei som henges ska" ilmestyi 1975. Dekkarisankari Wilhelm Thygesen esiintyi siinä ensimmäisen kerran. Samana vuonna hän julkaisi vakoiluromaanin "Mellom barken og veden", jonka alaotsikko on “En roman om supermaktspionasje i Norge” ('Romaani suurvaltavakoilusta Norjassa'). Hänen ensimmäinen suuri menestyksensä oli jännityskirja "Orions belte", jonka pohjalta on tehty 1985 myös elokuva "Orionin vyöhyke". Teos "Jernkorset" (1976) nostatti oikeusjutun, jossa hän sai tuomion. Hän vetää siinä rajalinjoja vanhan ja uuden natsismin välille.


title: Jon Michelet

text: Tunnetuimpia hänen teoksistaan on "Thygesen"-sarja, jonka päähenkilö ja antisankari on poliisi Vilhelm Thygesen. Sarjan ensimmäinen romaani on "Hvit som snø" (1980), josta Michelet sai Riverton-palkinnon, kuten myös romaanista "Den frosne kvinnen". Hän matkusteli paljon, mikä sitten kuvastui hänen teoksistaan. Hän asui 1980-luvun alussa muutamia vuosia Sambiassa, mikä on taustana hänen nuortenkirjalleen "Afrikka-pamaus" (1989). Hän osallistui aktiivisesti julkiseen keskusteluun pelkäämättä lausua mielipiteitään ja oli mukana television keskusteluohjelmissa. "Thygesen"-romaaneista on tehty televisiosarja, jossa pääosaa näyttelee Reidar Sørensen.


title: Jon Michelet

text: Michelet oli kuollessaan viimeistelemässä kuudetta osaa magnum opuksestaan "En sjøens helt", josta hänet oli jo palkittu usealla palkinnolla. Sarja, joka kertoo merenkävijöiden kohtalosta toisen maailmansodan aikana, on ollut valtava menestys. Teoksista tehdään televisiosarjaa.


title: Jon Michelet

text: Kirjailijaksi ryhtymisen taustoista hän sanoi haastattelussa:


title: Katja Toivola

text: Katja Aili Maria Toivola (s. 27. lokakuuta 1975 Helsinki) on suomalainen, New Orleansissa asuva jazzmuusikko, jonka instrumentti on pasuuna. Hän on ensimmäinen naispuhaltaja, joka on esiintynyt vakituisesti New Orleansin Preservation Hallissa. Hän soittaa myös bassorumpua ja on myös graafinen suunnittelija ja valokuvaaja.


title: Katja Toivola

text: Toivola eli lapsuutensa Helsingissä ja kävi koulua Helsingin ranskalais-suomalaisessa koulussa, josta valmistui ylioppilaaksi vuonna 1994. Sen jälkeen hän opiskeli romaanista filologiaa ja etnomusikologiaa Helsingin yliopistossa. Hän teki pro gradunsa neworleansilaisesta ReBirth Brass Bandistä ja sai apurahan kenttätyömatkaan Suomen kulttuurirahastolta vuonna 2003. Tutkielman aihe oli "Feel Like Funkin’ It Up — Tutkielma New Orleansin jazzia soittavasta ReBirth Brass Bandistä". Filosofian maisteriksi Toivola valmistui vuonna 2005.


title: Katja Toivola

text: Toivola soitti pianoa nelivuotiaasta lähtien, mutta ei juuri innostunut tuosta soittimesta tai siitä materiaalista, jota piti soittaa. “En erityisemmin jaksanut innostua pianonsoiton teoriasta opettajani harmiksi, mutta musiikki sellaisenaan vaikutti minuun niin, että opettelin sisulla kappaleet ulkoa mutta hitaasti.”


title: Katja Toivola

text: Jazzin Toivola löysi 1990-luvun alussa, kun hänen äitinsä oli vienyt hänet jazzfestivaaleille.


title: Katja Toivola

text: Sen jälkeen hän harrasti jazzia aluksi kuuntelijana. Jonkin aikaa hänellä oli alttosaksofoni, mutta siitä ei tullut hänen soitintaan:


title: Katja Toivola

text: Toivola tunsi jo nuorena joitakin soittajia ja pääsi mukaan bändiin Helsingissä. Sitten hän tapasi neworleanslaisia muusikoita, jotka kannustivat tulemaan heidän kaupunkiinsa. Siellä Toivola kantoi pasuunaa mukanaan ja pääsi jammailemaan ja mukaan piireihin.


title: Katja Toivola

text: New Orleansissa Toivola kävi ensi kertaa vuonna 1995, ja vakituisesti hän on asunut siellä vuodesta 2004 lähtien. New Orleansista hän löysi miehensä, jazztrumpetisti Leroy Jonesin, jonka kanssa hän on ollut yhdessä vuodesta 1997 ja naimisissa vuodesta 2016 lähtien.


title: Katja Toivola

text: Heti alussa sattui merkittävä vastoinkäyminen, kun hurrikaani Katrina iski kaupunkiin. Seuranneet tuhot eivät aiheutuneet niinkään itse hurrikaanista, vaan siitä, että kaupungin suojaksi rakennetut tulvavallit murtuivat yksi kerrallaan. Toivolan ja Jonesin vuokra-asunnossa vesi nousi yli metrin korkeudelle, mikä tarkoitti sitä, että lähes kaikki irtaimisto tuhoutui. Asunto kuitenkin siivottiin ja pilalle menneet tavarat heitettiin pois. Onneksi pian alkoi tulla kutsuja keikoille, eli soittotyöt jatkuivat. Muusikot olivatkin ensimmäisiä hirmumyrskyn jälkeen kaupunkiin palanneita asukkaita. Katrinan jälkimainingeista tehdyssä amerikkalaisessa television draamasarjassa "Treme" Toivola esiintyi toisen tuotantokauden kahdeksannessa jaksossa nimeltä "Can I Change My Mind?" Nykyisin Toivolan rutiineihin kuuluu perjantai-illan soittokeikka Preservation Hallissa miehensä yhtyessä. Suomessa hän käy pari kertaa vuodessa, ja silloin hän soittaa yhtyeissä nimeltä Spirit of New Orleans (SONO) ja Helsinki New Orleans Connection. SONO on käynyt esiintymässä myös ulkomailla, mm. Fidži-saarilla, Uudessa Seelannissa sekä merkittävimmillä Euroopan ja Skandinavian jazzfestivaaleilla. Yhtye on myös julkaissut kolme levyä. Helsinki New Orleans Connection puolestaan on esiintynyt kahdesti New Orleansin JazzFestissä.


title: Karjalan Marjaana (vuoden 1978 albumi)

text: Karjalan Marjaana on Tulipunaruusujen albumi vuodelta 1978. Albumin nimikappale, jonka sävelsi Toivo Kärki ja sanoitti Juha Vainio, nousi yhtyeen suurimmaksi menestykseksi ja sijoittui vuoden 1977 Lappeenrannan humppafestivaalien humppasävellyskilpailun kolmannelle sijalle. Omien sanojensa mukaan Kärki ei koskaan erityisemmin pitänyt humpasta, mutta suostui ”humppakuumeen” vuoksi antamaan hieman periksi, ja ”Karjalan Marjaana” oli ensimmäinen hänen harvalukuisiksi jääneistä humppasävellyksistään. ”Jätkän humppa” oli alun perin toisen tunnetun humppayhtyeen Mutkattomien hitti vuodelta 1976. Yhtyeen solistina albumilla oli Raimo Piipponen.


title: Entolomataceae

text: Entolomataceae on helttasienten lahkoon kuuluva sieniheimo, johon kuuluu neljä sukua ja 1 071 lajia. Heimon lajit ovat kosmopoliitteja, yleisiä sekä lauhkeissa että trooppisissa ilmastoissa.


title: Oscar (Irlantilainen mytologia)

text: Oscar ("oscara" = 'peuran ystävä') on Fenian-tarujen hahmo Irlantilaisessa mytologiassa


title: Oscar (Irlantilainen mytologia)

text: Hän on Oisínin ja naiskeiju Niamhin soturipoika sekä eeppisen sankarin Fionn mac Cumhailin pojanpoika. Oscarilla on myös kaunis sisar Plor na mBan.


title: Oscar (Irlantilainen mytologia)

text: Vaikka Oscar tuli mukaan myöhäisenä lisäyksenä Fenian-tarustoon, on Oscar suosittu hahmo ja esiintyy näkyvästi monissa myöhäisissä Fenian-taruissaa. Hän taistelee isoisänsä johtamassa Fianna-nimisessä soturijoukkiossa.


title: Oscar (Irlantilainen mytologia)

text: Hänen kuolemansa on kuvailtu Cath Gabhrassa ("Gabhran taistelu"). Siinä Fianna käy sotaan Irlannin suurkuningasta Cairbre Lifechairia vastaan.


title: Oscar (Irlantilainen mytologia)

text: Oscar surmaa taistelukentällä Cairbren pojat, prinssit Connin ja Artin. Taistelun tuoksinassa Cairbre saa kuolettavan iskun Oscarilta, mutta myös Oscar itse kuolee, kun raivostunut Cairbre sinkoaa keihään Oscarin selän läpi, ja se iskeytyy suoraan sydämeen. Oscarin kuolema saa Fionnin puhkeamaan kyyneliin ainoan kerran elämässään.


title: Aleksandr Bolšunov

text: Aleksandr Bolšunov (s. 31. joulukuuta 1996) on venäläinen maastohiihtäjä ja olympiamitalisti.


title: Aleksandr Bolšunov

text: Bolšunov saavutti nuorten MM-hopeaa viestissä Râșnovissa helmikuussa 2016.


title: Aleksandr Bolšunov

text: Alle 23-vuotiaiden MM-kilpailuissa Soldier Hollow’ssa tammi-helmikuussa 2017 Bolšunov voitti yhdistelmäkilpailun ja 15 kilometrin vapaan tyylin kilpailun sekä oli perinteisen tyylin sprintissä toinen Fredrik Risethin jälkeen.


title: Aleksandr Bolšunov

text: Helmikuussa 2017 Lahden MM-kilpailuissa Bolšunov oli yhdistelmäkilpailussa 15:s ja vapaan tyylin sprintissä 26:s. Maailmancupissa Bolšunov hiihti ensimmäisen kilpailunsa vasta ensimmäisten MM-kilpailujensa jälkeen 8. maaliskuuta 2017, jolloin hän oli yhdeksäs perinteisen tyylin sprintissä Drammenissa.


title: Aleksandr Bolšunov

text: Bolšunov sijoittui maailmancupkaudella 2017–2018 kolmanneksi Rukan Nordic Opening -tapahtuman kokonaiskilpailussa ja Lillehammerin perinteisen hiihtotavan sprintissä. Davosissa hän oli vapaalla hiihtotavalla kolmas sekä sprintissä että 15 kilometrillä. Tour de Skin kokonaiskilpailussa hän sijoittui kuudenneksi.


title: Aleksandr Bolšunov

text: Bolšunov saavutti Pyeongchangin olympialaisissa 2018 hopeaa 50 kilometrin perinteisen hiihtotavan yhteislähtökilpailussa 18.7 sekuntia Iivo Niskaselle hävinneenä. Hän sai hopeaa myös vapaan hiihtotavan parisprintissä ja 4 × 10 kilometrin viestissä, jossa hiihti toisen osuuden. Hän saavutti lisäksi pronssia perinteisen hiihtotavan sprintissä.


title: Aleksandr Bolšunov

text: Olympialaisten jälkeen Bolšunov sijoittui Lahdessa toiseksi 15 kilometrin perinteisen kilpailussa ja kolmanneksi Drammenin perinteisen sprintissä. Hän voitti Falunin maailmancupin finaalitapahtuman kokonaiskilpailun ja 15 kilometrin perinteisen hiihtotavan yhteislähtökilpailun. Maailmancupin kokonaiskilpailussa hän oli viides.


title: Aleksandr Bolšunov

text: Bolšunov voitti kaudella 2018–2019 Rukalla sekä perinteisen hiihtotavan sprintin että perinteisen 15 kilometrin kilpailun. Tour de Skillä hän sijoittui kolmella etapilla kolmanneksi ja kokonaiskilpailussa viidenneksi. Otepäässä hän oli toinen sekä perinteisen hiihtotavan sprintissä että 15 kilometrillä.


Luettelo Kirkkonummen julkisista taideteoksista ja muistomerkeistä sisältää Kirkkonummen kunnassa olevat pysyvät patsaat, muistomerkit ja muistolaatat.


title: Mirabalin sisarukset

text: Mirabalin sisarukset olivat neljä dominikaanilaista naista, jotka 1950–1960-lukujen vaihteessa toimivat maan oikeistolaista diktaattoria Rafael Trujilloa vastustaneessa liikkeessä. Heistä kolme, Patria Mercedes (s. 1924), María Argentina Minerva (s. 1926) ja Antonia María Teresa (s. 1935), murhattiin 25. marraskuuta 1960. Neljäs sisar Bélgica Adela (s. 1925) kuoli vuonna 2014. Vuodesta 1999 lähtien on 25. marraskuuta vietetty heidän muistokseen YK:n julistamaa kansainvälistä päivää naisiin kohdistuvan väkivallan lopettamiseksi.


title: Mirabalin sisarukset

text: Cibaon maakunnassa maanviljelijäperheeseen syntyneet Mirabal Reyesin sisarukset liittyivät diktaattori Trujillon vastaiseen liikkeeseen jo 1950-luvun alussa. Kuolinpäivänään he olivat vierailleet vankilassa tapamassa María Teresan ja Minervan avioihiä, jotka olivat myös diktaattorin vastustajia. Kotimatkallaan Trujillon puolisotilaallisten joukkojen miehet pysäyttivät sisarusten auton ja pahoinpitelivät heidät sekä kuljettajana toimineen Rufino de la Cruzin hengiltä. Tämän jälkeen ruumiit laitettiin autoon ja työnnettiin rotkoon, jotta tapaus saataisiin näyttämään onnettomuudelta.


title: Mirabalin sisarukset

text: Mirabalin sisarusten kohtalolla katsotaan osaltaan johtaneen siihen, että Trujillo lopulta murhattiin vuonna 1961. Valtiovalta kuitenkin otti tapauksen esille vasta hänen seuraajansa Joaquín Balaguerin syrjäyttämisen jälkeen 1990-luvun lopussa. Vuonna 2010 valmistui sisaruksista kertova elokuva "Trópico de Sangre", jonka pääosassa on yhdysvaltalainen näyttelijä Michelle Rodríguez.


title: Stig-Olof Fagerström

text: Stig-Olof Fagerström (s. 13. heinäkuuta 1930 Helsinki) on suomalainen uransa lopettanut moottoriveneilijä ja suomalaisen moottoriurheilun ensimmäinen maailmanennätyksen haltija. Hän teki 1960-luvulla yhden miehen rata-ajoon tarkoitettujen hydroveneiden nopeusennätyksiä sekä voitti useita peräkkäisiä Suomen ja Pohjoismaiden mestaruuskisoja. Itä-Saksan Bad-Saarowissa vuonna 1964 Fagerström saavutti OJ-luokan Euroopan mestaruuden ja pääsi suorituksellaan Guinnessin ennätyskirjaan.


title: Stig-Olof Fagerström

text: Postivirkamiehen pojaksi Helsingin Kruununhakaan syntynyt S‑O Fagerström kiinnostui ensin kilpailemisesta moottoripyörillä, mutta siirtyi venealan yrittäjänä toimineen vanhemman veljen vaikutuksesta moottoriveneisiin ja alkoi kilpailla vuonna 1955 hydroveneiden OA-luokassa isonveljen myymällä veneellä. Vuonna 1959 Fagerström vietti kuukauden Saksassa Königin perämoottoritehtaalla ja osallistui ensimmäisiin nopeuskokeisiin. Hänen vaikutuksestaan veneiden nopeuskoetoiminta saatiin alkuun Suomessakin Eläintarhanajoihin hankitulla sveitsiläisellä kellokalustolla.


title: Stig-Olof Fagerström

text: Uransa ensimmäisessä nopeusennätysyrityksessä syksyllä 1960 Fagerström ajoi veneensä ympäri kovassa aallokossa niin, että sai keuhkorepeämän ja kaikki toisen puolen kylkiluut katkesivat. Hän kuitenkin toipui onnettomuudesta ja saavutti vuonna 1962 hydroveneluokkien B ja CS maailmanennätykset, 125,09 km/h ja 116,67 km/h.


title: Stig-Olof Fagerström

text: Stig-Olof Fagerströmin poika Caj jatkoi isänsä kilpaveneilyuraa. Yhteensä he saavuttivat 22 maailmanennätystä. Stig-Olof Fagerström sai liikuntaneuvoksen arvonimen ja vuonna 2009 Pro Urheilu -tunnustuspalkinnon.


title: Stig-Olof Fagerström

text: S-O Fagerström tunnetaan myös postimerkkeilyharrastuksestaan sekä perustamastaan yrityksestä Sofa Laituri ja Mökki Center Oy.


title: Forssan kulttuuri

text: Forssassa on useita kulttuurin alan toimijoita ja toimintoja.


title: Forssan kulttuuri

text: Forssassa on vuodesta 1917 ilmestynyt Forssan Lehti, joka ilmestyy nykyään seitsemänä päivänä viikossa. Lehti on puoluekannaltaan sitoutumaton, ja se haluaa toimia Lounais-Hämeen maakunnallisena äänenkannattajana.


title: Forssan kulttuuri

text: Sanomalehtitoiminnan alkuunpanija oli Esko Aaltonen, joka perusti Forssaan Suomen ensimmäisen maaseudulla toimivan kirjapainon. Nykyinen Forssa Print (entinen "Forssan Kirjapaino Oy") on merkittävä erikoisaikakauslehtien painopaikka. Uusi kirjapainotalo valmistui Viksbergiin vuonna 1997.


title: Forssan kulttuuri

text: Forssassa jaetaan ilmaisjakelulehtenä Seutu-Sanomat ja Vapaalippu. Kerran viikossa jaettavia Seutu-Sanomia on julkaistu vuodesta 1990, ja lehti on nykyään Forssan Lehden omistuksessa. Muita jo toimintansa lopettaneita ilmaisjakelulehtiä ovat olleet Forssan Seutu 1990-luvulla sekä Viikkouutiset ja Vapaalippu 2000-luvulla.


title: Forssan kulttuuri

text: Aikaisemmin Forssassa oli pienimuotoista TV-lähetystoimintaa Forssavisio-nimisellä paikallistelevisiokanavalla. Ohjelmistoon kuuluivat muun muassa valtuuston kokousten, vanhaintanssien ja joidenkin urheiluotteluiden esittäminen. Vuonna 2006 kanava lopetti toimintansa.


title: Forssan kulttuuri

text: Historiallinen kehräämöalue kaupungin liikekeskustasta länteen toimii nykyään Forssan kulttuurikeskuksena. Esimerkiksi Hämeen ammattikorkeakoulun tilat ovat siellä. Lisäksi alueelta löytyy Forssan kaupunginkirjasto, museoita, ravintoloita, keilahalli, Nuorten Työpaja ja Kehräämön nuorisotila. Kirjaston yhteydessä toimii näyttelytila Vinkkeli.


title: Forssan kulttuuri

text: Forssan työväenopisto aloitti toimintansa vuonna 1920. Sen jälkeen oppilaitoksena nimenä on ollut Forssan kansalaisopisto, Forssan aikuisopisto ja vuodesta 2008 lähtien Wahren-opisto. Opistolla ryhmiä kaikenikäisille. Opisto antaa taiteen perusopetusta teatterin ja käsityön alalla.


title: Forssan kulttuuri

text: Wahren-opisto on osa "Wahren-keskusta", joka yhdistää Forssan kulttuuri- ja koulutuspalvelut saman nimikkeen alle. Wahren-opiston lisäksi keskukseen kuuluvat kirjasto, kuvataidekoulu, musiikkiopisto ja Forssan museo. Vuonna 1984 perustettu Forssan lasten ja nuorten kuvataidekoulu on sijainnut aiemmin Tölöllä, Wahreninkadulla ja Ojakadulla (Haudankorvan vanhassa koulussa) ennen siirtymistään Kehräämöalueelle. Lounais-Hämeen musiikkiopisto puolestaan on ollut toiminnassa vuodesta 1964 lähtien.


title: Forssan kulttuuri

text: Forssan teatteri on toiminut vuodesta 1980 lähtien. Teatteri niin sanottu B-teatteri eli ammattijohtoinen harrastajateatteri. Vuodesta 2003 ohjaajana on toiminut Pekka Lara. Teatterissa on keskimäärin kolme ensi-iltaa esityskaudessa. Esityksistä kaksi on suunnattu aikuisille ja yksi lapsille. Teatteritalona on entinen suojeluskuntatalo, jonka sijaitsee aivan keskustassa torin länsilaidalla.


title: Forssan kulttuuri

text: Forssassa on neljä museota, joista kolme sijaitsee kehräämöalueella. Forssan tekstiilimuseo Tyyki sijaitsee entisessä valimossa Kuhalankosken länsirannalla, Forssan luonnonhistoriallinen museo samassa rakennuksessa kirjaston kanssa ja Forssan museo entisessä pumpulimakasiinissa. Näistä Forssan museo tunnettiin vielä hiljattain nimellä Lounais-Hämeen museo, ja siellä voi tutustua koko seutukunnan historiaan. Kalliomäen II linjalla sijaitsee Ronttismäen tehtaalaismuseo, joka kertoo tehtaiden työväen asuinoloista.


title: Forssan kulttuuri

text: Forssassa järjestetään vuosittain Holjat Markkinat -musiikkitapahtuma Forssan torilla sekä Pick-Nick-harrasteajoneuvotapahtuma Pilvenmäen raviradalla. Elävien kuvien teatterissa järjestetään vuosittain syyskuussa kansainväliset mykkäelokuvafestivaalit.


title: Forssan kulttuuri

text: Perinteeksi on muodostunut myös vuosittainen Suvi-illan maraton, joka on noussut Suomen toiseksi suurimmaksi maratonjuoksutapahtumaksi Helsinki City Marathonin jälkeen. Suvi-ilta järjestetään aina juhannusta edeltävänä viikonloppuna.


title: Forssan kulttuuri

text: Forssassa sijaitsee Pilvenmäen ravirata, jolla pidettiin kuninkuusravit vuonna 2006.


title: Forssan kulttuuri

text: Forssan pitäjäruoaksi nimettiin 1980-luvulla sian teurasjätteistä keitetty "pylsy".


title: Forssan kulttuuri

text: Koripallossa Forssaa edustavat yleisseura Forssan Alku (FoA) ja koripallon erikoisseura Forssan Koripojat (FoKoPo). FoA:n naisten koripallojoukkue pelaa kaudella 2014-2015 Naisten Korisliigassa ja FoKoPon miesten edustusjoukkue miesten I divisioona A:ssa. FoA:n lajivalikoimaan kuuluvat myös salibandy, lentopallo ja voimistelu. Jääkiekossa kaupunkia edustavat miesten edustusjoukkue Forssan Palloseura (FPS) sekä juniori- ringette- ja harrastetoiminnasta vastaava FoPS Juniorit. FPS pelaa kaudella 2014-2015 jääkiekon Suomi-Sarjassa. Jalkapallossa kaupunkia edustaa Forssan Jalkapalloklubi (FJK), jonka edustusjoukkue pelaa kesällä 2015 Tampereen piirin Vitosessa.


title: Alhonen

text: Alhonen on sukunimi, joka on muun muassa seuraavilla suomalaisilla henkilöillä:


title: Mercury Milan

text: Mercury Milan on mid-size-luokan sedan, jota yhdysvaltalainen Mercury valmisti 2005–2010 Hermosillo, Meksikossa.


title: Geogaddi

text: Geogaddi on skottilaisen elektronista musiikkia tuottavan duon Boards of Canadan toinen studioalbumi, jonka julkaisi Warp Records 13. helmikuuta 2002. Albumi on tunnelmaltaan synkempi kuin edeltäjänsä, Music Has the Right to Children ja on saanut positiivista palautetta kriitikoilta.


title: Mercury Cougar

text: Mercury Cougar on henkilöauto, jota yhdysvaltalainen Mercury valmisti 1967–1997 ja 1999–2002.


title: Kalevan Pallon SM-liigakausi 2017–2018

text: Kauden 2017-2018 alku saattoi näyttää siltä, että entinen pelaaja ja KalPan omistaja sekä nykyinen päävalmentaja Sami Kapanen tuottaa KalPalle hyvän alkukauden. Odotukset olivat varsin korkealla, etenkin johtuen viime kauden hopeasijan ansiosta. KalPasta lähti paljon ansioituneita pelaajia pois: kuten Jaakko Rissanen, Janne Keränen, Eero Kilpeläinen, Jesse Mankinen, Jyri Junnila sekä lisäksi muitakin. KalPan ensimmäinen ottelu antoi toivoa savolaisille. Yleisömäärät jäivät kuitenkin tavoitteista. Osa kautta oli vaikeata tappioiden putkea.


title: Kalevan Pallon SM-liigakausi 2017–2018

text: Tappioputket olivat osa KalPaa, kun KalPa oli yli 10 ottelun verran sijalla 14. Mutta sitten rupesi taas peli rakentumaan, ja KalPa nousi kovalla työllä sijalle 10 sekä kauden lopuksi sijalle 6, jossa se saavutti viimeisen suoran pudotuspelipaikan, ennen Saimaan Palloa. Liigan pudotuspeleissä joukkue putosi Tampereen Tapparalle, joka oli Kalevan Pallon finaalivastustaja edellisellä kaudella. Maalivahti Niko Hovinen onnistui varsin korkealla torjuntaprosentilla, mikä liikkui välillä 92-94%, ollen välillä lähes jopa huikeat 95%. Hovinen pelasi hieman päälle 20 ottelua. Lopuksi hänelle kertyi torjuntaprosentti 93,65% sekä päästettyjen maalien keskiarvo 1,68. Puolustaja Mathew Maione, lempinimeltä "Majoneesi-Matti" valittiin kauden viihdyttävimmäksi pelaajaksi. Kaksi Kalevan Pallon pelaajaa teki sisääntulonsa Suomen maajoukkueeseen eli Leijona-miehistöön. Nämä puolustajapelaajat olivat Santeri Lukka ja Juuso Riikola. Lisäksi nuoren 18-vuotiaan ranskalais-tulokkaan, Alexandre Texierin kautta voitaneen luonnehtia onnistuneena sisääntulona. Hänet nimettiin vuoden 2018 keväällä leiritykseen Ranskan maajoukkueen miehitykseen.


title: Kalevan Pallon SM-liigakausi 2017–2018

text: Ennen kevättä 2018 KalPa esitteli ison tukun pelaajasopimuksia tulevalle kaudelle 2018-2019. KalPa voitti A-nuorten liigamestaruuden, sillä se kukisti Kärpät tämän kotihallissa. Joukkueessa oli Liigassa jo debyyttinsä tehneitä pelaajia, joita pelasi myös Iisalmen Peli-Karhujen miehistössä Iisalmessa pelaten Mestistä. Finaalisarjaa edeltävästi kaatui Tampereen Tappara.


title: Kalevan Pallon SM-liigakausi 2017–2018

text: "Tappara voitti otteluvoitoin 4–2".


title: Mercury Mariner

text: Mercury Mariner on 5-ovinen katumaasturi, jota yhdysvaltalainen Mercury valmisti vuosina 2005–2010. Auton valmistus lopetettiin lokakuussa 2010, kun Ford lakkautti Mercury-brändin. Marinerin viimeinen mallivuosi oli 2011.


title: Mercury Mariner

text: Autoa myytiin Yhdysvalloissa, Meksikossa, Saudi-Arabiassa, Kuwaitissa ja Arabiemiirikunnissa.


title: Shot in the Dark

text: Shot in the Dark voi viitata ainakin seuraaviin asioihin:


title: Shot in the Dark (televisiosarja)

text: Shot in the Dark on Netflixin tuottama dokumenttisarja. Sarjassa seurataan kolmea yritystä, jotka kuvaavat Kaliforniassa tapahtuvia onnettomuuksia, rikoksia ja tulipaloja ja myyvät kuvaamiaan videoita tiedotusvälineille.


title: Shot in the Dark (televisiosarja)

text: Sarja julkaistiin Netflixissä 17. marraskuuta 2017.


title: Siksak

text: Siksak (myös sik-sak, siksakki) on nauhamainen viivaornamenttikuvio, joka muodostuu tietyssä kulmassa toistuvasti suuntaansa muuttavasta linjasta. Tavallisesti siksak-linja on säännöllinen: sen joka toinen viiva on keskenään samansuuntainen. Kulman asteluku vaihtelee kuviosta riippuen. Mitä pienemmässä kulmassa suunta muuttuu, sitä tiheämmin kulman muodostamat huiput tai hampaat toistuvat. Siksak-kuviota saatetaan myös nimittää sahalaitakuvioksi.


title: Siksak

text: Siksak-kuvio voi olla joko symmetrinen tai epäsymmetrinen. Symmetrisessä kuviossa linja kääntyy koko ajan samassa kulmassa. Esimerkiksi isot latinalaisen aakkoston kirjaimet N ja Z tekevät siksak-käännöksiä, jotka toistuvat epäsymmetrisesti, kun taas M- ja W-kirjaimet voivat olla kirjasintyypistä riippuen symmetrisiä tai epäsymmetrisiä.


title: Siksak

text: Siksak-kuvio voi olla koriste eli ornamentti, joku käytännön sovelluksissa esiintyvä ilmiö tai myös kuvainnollinen asia. Siksak voi kuvata esimerkiksi liikerataa tai puolelta toiselle hoipertelevaa tapaa kulkea: "Hän käveli siksakkia".


title: Siksak

text: Siksak-sanan alkuperää voi jäljittää Saksasta () ja Ranskasta (). Saksan sana "Zacke" tarkoittaa terävää kärkeä tai sahan hammasta. Siksak-kuvion ensimmäinen käännös on "zig" ja toinen käännös vastaavasti "zag".


title: Siksak

text: Ompelukoneen tikkivalikoimiin kuuluu yleensä siksak-ommel eli siksakki. Siksakkia voidaan käyttää sekä kankaan reunan huolitteluun että koristeompeleena. Tavallisesta siksak-ompleleesta on myös toinen versio, kolmiaskelsiksak. Kolmiaskelsiksak muodostaa kolme samansuuntaista pistoa, ennen kuin suunta muuttuu. Siksak-ommelta voidaan käyttää myös vahvistavana ompeleena. Joissakin koneissa on useita erilaisia siksak-ompeleita. Tekstiileihin voidaan kiinnittää koristenauhaa, joka polveilee siksak-tyyppisesti. Harkkosakset ovat käsitöissä käytettyt erikoissakset, joilla saadaan leikattua tiivissidoksisen kankaan reunaan siksak-kuvio. Kuvio estää kankaan purkautumista ja reunan rullaantumista.


title: Siksak

text: Fysiikassa esiintyy aaltoliikkeeseen liittyvä kolmioaalto. Kemian rakennekaavoissa siksak-viivalla kuvataan hiiliketjuja, jollainen esiintyy esimerkiksi heptanolin (CHOH) molekyylirakenteen kuvaajassa. Luonnossa siksak-kuviota esiintyy eläimillä ja kasveissa. Vaikkapa kyyn selässä oleva kaksipuolinen sahalaitakuvio tai useiden kasvien lehtien reunat ovat tästä esimerkkinä.


title: Siksak

text: Timpurin taittuva mitta ja erilaiset "teleskooppikädet" ja trussirakenteet ovat esimerkkejä siksakin esiintymisestä käytännön sovelluksissa. Trussit ovat vahvistavia rakenteita, jotka hyödyntävät siksak-tekniikkaa. Sellaisia voi nähdä konserttilavojen metallirakenteissa (trusseissa) ja erilaisissa radiomastoissa tai sähköpylväissä. Konserttilavojen metallirakenteisiin kiinnitetään lavatekniikkaa eli äänentoisto- ja valaistuslaitteita. Rakennustekniikassa näitä trussirakenteita käytetään esimerkiksi silloissa, kattoristikoissa ja muuallakin kattorakenteissa ja rakennuksissa.


title: Siksak

text: Ravioli-pastassa on tyypillisesti siksak-reunat, jotka tehdään joko taikinapyörällä tai valmiilla raviolimuotilla. Muussa leivonnassa ja ruuanlaitossa käytetään myös sellaista taikina- eli leivinpyörää, joka jättää siksak-kuvion sijaan aaltomaisen jäljen.


title: Siksak

text: Heraldiikassa ja lipuissa esiintyy yhtenä elementtinä erilaiset siksak-linjat ja kuviot. Suomen kunnanvaakunoista esimerkiksi Kihniön, Pomarkun, Saarijärven ja Siikajoen vaakunoissa on siksak-kuviota, josta heraldiikan kuvailuissa käytetään nimeä ”sahakoroinen”. Muun muassa Bahrainin ja Quatarin lipuissa on siksak-elementti eli sahalaitakuvio. Koristeena siksak esiintyy myös niin maalauskuvioissa kuin laatoituksessa.


Luettelo Ypäjän julkisista taideteoksista ja muistomerkeistä sisältää Ypäjän kunnassa olevat pysyvät patsaat, muistomerkit ja muistolaatat.


title: Väinö Streng

text: Väinö Wolmar Streng (11. kesäkuuta 1882 Jyväskylä – 7. toukokuuta 1919 Helsinki) oli suomalainen taidemaalari ja metsänhoitaja.


title: Väinö Streng

text: Strengin vanhemmat olivat yliopettaja, professori Adolf Voldemar Streng ja Saima Siviä Vilhelmina Schildt. Hän pääsi ylioppilaaksi Helsingin suomalaisesta normaalilyseosta vuonna 1900 ja valmistui metsänhoitajaksi Evon metsäopistosta 1904.


title: Väinö Streng

text: Streng oli kirkollis- ja sotilasvirkatalojen tehtävissä 1904–1907, piti vaimonsa kanssa elokuvateatteria Lahdessa ja oli sittemmin vanhempiensa omistaman Ivaskan hovin sukutilan hoitajana Räisälässä 1909–1910.


title: Väinö Streng

text: Väinö Streng oli naimisissa 1905–1908 Hilja Onerva Lehtisen (kirjailija L. Onerva) kanssa ja vuodesta 1911 Salli Eine Niklanderin kanssa.


title: Väinö Streng

text: Streng on haudattu Hietaniemen vanhalle hautausmaalle.


title: Hankaussähkö

text: Hankaussähköä syntyy kappaleen hangatessa tai koskettaessa toista, eri materiaalia olevaa kappaletta, jolloin siihen muodostuu sähköstaattinen varaus. Hankauksen kyvystä muodostaa sähköä käytetään myös nimitystä tribosähköinen ilmiö. Hankaussähköä syntyy esimerkiksi kävelemällä sopivasta aineesta tehdyllä lattialla, minkä jälkeen saa sähköiskun koskettamalla esimerkiksi maadoittavaa metalliosaa, koska varausero purkautuu. Joskus hankaussähköä syntyy, kun kävelee portaita alas ja koskettaa muovikaidetta jatkuvasti. Kampaaminenkin synnyttää hankaussähköä. Metallien sähkönjohtavuus on niin hyvä, ettei merkittävää staattista varauseroa yleensä synny metalliosien välille. Huonosti johtavilla materiaaleilla varauserojen purkautuminen saattaa kestää kauan, jolloin staattisia sähkövarauksia voi muodostua eri osien välille.


title: Hankaussähkö

text: Hankaamalla syntyvät jännitteet ovat hyvin suuria, mutta ihmisen synnyttämän hankaus purkaukset ovat niin lyhytaikaisia, etteivät ne ole ihmiselle vaarallisia suuresta jännitteestä ja huippuvirrasta huolimatta. Korkea suhteellinen kosteus pienentää hankaussähköstä syntyviä jännitteitä ja laskee yli ampeerin suuruisen huippuvirran todennäköisyyttä. Hankaussähkö voi vaurioittaa joitain elektroniikan komponentteja, sytyttää mustaruudin tms. Elektroniset CMOS-piirit onkin suojattu staattista sähköä vastaan sisäisillä kytkennöillä, mutta niiden jännitteenkestossa saattaa olla suuria tyyppikohtaisia vaihteluita.


title: Hankaussähkö

text: Ukkosen sähkö on hankaussähköä, joka syntyy pilvessä olevien lumihiutaleiden, rakeiden ja jääneulasten törmäillessä toisiinsa nousevan ja laskevan ilmavirtauksen rajapinnassa.


title: Hankaussähkö

text: Eri materiaali voidaan järjestää sarjaksi sen mukaan, kuinka herkkiä ne ovat varautumaan. Sarjan alussa olevat materiaalit pyrkivät varautumaan positiivisesti ja lopussa olevat negatiivisesti. Nollavaraus on teräksen kohdalla.


title: Dassault Mercure

text: Dassault Mercure oli ranskalaisen Dassault’n valmistama lyhyen matkan kapearunkoinen matkustajalentokone. Ensilentonsa 28. toukokuuta 1971 lentänyt kone oli tarkoitettu Boeing 737:n kilpailijaksi erityisesti lyhimmille reiteille. Sen pienen toimintamatkan vuoksi kiinnostus jäi kuitenkin vähäiseksi. Lisäksi kone esiteltiin huonoon aikaan: maailmanlaajuinen öljykriisi vähensi lentoyhtiöiden halukkuutta hankkia uutta kalustoa, ja Yhdysvaltain dollarin devalvointi asetti yhdysvaltalaiskilpailijat Boeing 737:n ja Douglas DC-9:n markkinoilla Mercurea parempaan asemaan.


title: Dassault Mercure

text: Kahden prototyypin jälkeen ranskalaisen Air Interin tekemä tilaus kymmenestä koneesta jäi lopulta ainoaksi, ja Mercuren valmistus lopetettiin jo joulukuussa 1975, vain reilu vuosi koneen käyttöönoton jälkeen. Air Interin käytössä Mercure pysyi 29. huhtikuuta 1995 saakka, ja se oli pidetty niin miehistöjen kuin matkustajien keskuudessa. Kaikkiaan Mercure-koneet kuljettivat 44 miljoonaa matkustajaa 440 000 lennolla, lensivät 360 000 tuntia ilman onnettomuuksia ja 98 prosentin toimintavarmuudella.


title: Dassault Mercure

text: Dassault’n mukaan Mercure oli ensimmäinen eurooppalaisena yhteistyönä tehty matkustajakone. Dassault’n lisäksi koneen valmistamiseen osallistuivat belgialainen ADAP, espanjalainen CASA, sveitsiläinen FW Emmen ja kanadalainen Canadair.


title: Grenelle

text: Grenelle on Pariisin kaupunginosa, joka kuuluu 15. arrondissementtiin. Se liitettin Pariisiin vuonna 1860 yhdessä Vaugirardin ja Javelin kuntien kanssa.


title: Gō Yamamoto

text: Gō Yamamoto (s. 27. tammikuuta 1995 Toyama) on japanilainen yhdistetyn hiihtäjä.


title: Gō Yamamoto

text: Innsbruckin nuorten talviolympialaisissa 2012 Yamamoto sijoittui henkilökohtaisessa kilpailussa kolmanneksi. Liberecin nuorten MM-kilpailuissa 2013 hän oli Japanin joukkueen mukana joukkuekisan pronssilla. Universiadeissa hän saavutti joukkuekilpailussa hopeaa 2015 sekä pronssia 2013 ja 2017.


title: Gō Yamamoto

text: Yhdistetyn maailmancupissa Yamamoto kilpaili ensimmäisen kerran Lillehammerissa joulukuussa 2015. Ensimmäiset maailmancupin pisteensä hän saavutti Kuusamossa marraskuussa 2017 oltuaan 23:s. Parhaimmillaan hän on sijoittunut seitsemänneksi Lillehammerissa joulukuussa 2017.


title: Luettelo televisiosarjan Outlander – Matkantekijä jaksoista

text:
"Outlander – Matkantekijä" on yhdysvaltalais-brittiläinen draamasarja. Sarjan on luonut Ronald D. Moore.
Sarja alkoi Starz-kanavalla vuonna 2014 ja Suomessa Yle TV1 aloitti sarjan esittämisen vuonna 2015.


title: Isberg

text: Isberg on sukunimi, joka on muun muassa seuraavilla henkilöillä:


title: MidAmerican Energy Company

text: MidAmerican Energy Company on yhdysvaltalainen energia-alan yhtiö, jonka kotipaikka on Des Moinesissa, Iowassa. Se palvelee 760 000 sähkön käyttäjää sekä 742 000 maakaasun ostajaa Iowassa, Illinoisissa, Etelä-Dakotassa ja Nebraskassa. MidAmerican Energy muodostettiin 1995 Iowa-Illinois Gas and Electric Companyn ja Midwest Resources yritysten yritysfuusiossa. Yhtiö on osa Warren Buffettin Berkshire Hathaway sijoitusyhtiötä. Berkshire Hathaway omistaa 90% Berkshire Hathaway Energy -yhtiöstä, joka on MidAmerican Energy Companyn emoyhtiö.


title: MidAmerican Energy Company

text: Yhtiö omistaa Council Bluffsissa, Iowassa Walter Scott, Jr. Energy Center -kivihiilivoimalan, jossa on neljä tuotantoyksikköä, joiden teho yhteensä on 1 610 MW. Yhtiö on myös investoinut merkittävästi uusiutuviin energianlähteisiin, erityisesti tuulivoimaan.


title: Sähkönsiirto

text: Sähkönsiirto on sähköenergian siirtämistä tuottajalta käyttäjälle. Voimalaitoksista tuotettu sähkö lähetetään sähköverkkoon, jonka toiminnasta vastaavat paikalliset sähköverkkoyhtiöt.


title: Sähkönsiirto

text: Siirtotariffi on sähkötuote, jonka valinta perustuu kohdekiinteistön lämmitysmuotoon ja käytettyyn aikajakoon sähkönmittauksessa.


title: Brockhampton

text: Brockhampton (tyylitellään BROCKHAMPTON) on vuonna 2012 perustettu Yhdysvaltalainen poikabändi kollektiivi. Suurin osa hip hop yhtyeen jäsenistä tapasi toisensa "KanyeToThe" nimisellä Kanye West fanisivustolla jonka kautta he päätyivät perustamaan omien sanojensa mukaan "ensimmäisen internet poikabändin." Alkuvuodesta 2016 Brockhampton julkaisi ensimmäisen mixtapensa ""ALL-AMERICAN TRASH"" jota seurasi yhtyeen vuonna 2017 julkaisema debyttialbumi ""SATURATION"" sekä trilogian kaksi muuta albumia ""SATURATION II"" sekä ""SATURATION III"".


title: Brockhampton

text: Brockhampton sai alkunsa vuonna 2012 kun lukioystävät Ian "Kevin Abstract" Simpson ja Ameer Vann perustivat AliveSinceForever nimisen bändin jonka jäseniksi myöhemmin liittyivät myös Dom McLennon sekä Mic Kurb. 2014 yhtye vaihtoi nimekseen Brockhampton ja jäsenmäärä alkoi kasvaa. Jäsenet tutustuivat toisiinsa muun muassa Kanye Westin fanisivustolla internetissä.


title: Brockhampton

text: 2015 yhtye julkaisi "BET I" -nimisen debyttisinkkunsa jota seurasi vuonna 2016 julkaistu "ALL-AMERICAN TRASH" -niminen mixtape. Alkuvuodesta 2017 Brockhampton julkaisi useita singlejä sekä musiikkivideoita joita seurasi bändin debyttialbumi "SATURATION". Myöhemmin samana vuonna yhtye julkaisi trilogian kaksi muuta albumia, "SATURATION ||" sekä "SATURATION |||". Brockhamptonin omakustanteinen kokopitkä elokuva trilogian kunniaksi saatiin kuvattua vuoden 2017 puolella mutta elokuvan julkaisupäivämäärää ei ole vielä julkaistu.


title: Brockhampton

text: Vuoden 2017 lopulla yhtye ilmoitti julkaisevansa neljännen studioalbuminsa ""Team effort"" seuraavana vuonna mutta julkaisivatkin myöhemmin tiedotteen kertoen ""Team effortin"" olevan vielä kesken ja julkaisevansa sen sijasta ""Puppy"" -nimisen studioalbumin. Hieman tämän jälkeen yhtyeen jäsen Ameer Vann potkittiin ulos bändistä hänen saatuaan syytteitä henkisestä ja fyysisestä seksuaalisesta ahdistelusta sekä pahoinpitelystä. Samalla yhtye perui tulevan Amerikan kiertueensa sekä ilmoitti ""Puppy"" levyn julkaisun viivästyvän. Kesäkuussa 2018 Brockhampton vieraili "The Tonight Show Starring Jimmy Fallon"nissa jossa ""Tonya"" kappaleen ensiesityksen lisäksi yhtye ilmoitti julkaisevansa ""The Best Years of Our Lives""-nimisen studioalbumin vuoden 2018 puolella. 21. syyskuuta yhtye julkaisi "iridescense" albumin.


title: Brockhampton

text: Brockhampton tyylittelee sekä yhtyeen, albumien että kappaleiden nimet caps lockilla kirjoitettuna. Suomessa yhtye nähtiin vuoden 2018 Flow festivaaleilla.


title: Chesapeake Energy

text: Chesapeake Energy on yhdysvaltalainen energia-alan yhtiö, jonka kotipaikka on Oklahoma City, Oklahoman osavaltiossa. Se etsii ja tuottaa maaöljyä ja maakaasua.


title: Chesapeake Energy

text: Vuonna 2015 yhtiö tuotti 679 000 barrelia öljyä vastaavan energiamäärän päivässä, joka koostuu maakaasusta (72%), maaöljystä (17%) ja 11% maakaasun mukana tulleista muista polttonesteistä. Yhtiöllä oli 1 504 miljardin barrelin öljyekvivalentin varmistetut reservit.


title: Chesapeake Energy

text: Yhtiö on ollut uutisissa useista skandaaleista ja kilpailulakien rikkomuksista. Syytökset ovat kohdistuneet etenkin perustajan Aubrey McClendonin toimintaan. McClendon kuoli autokolarissa 1.3.2016, päivä sen jälkeen kun liittovaltion suuri valamiehistö totesi hänet syylliseksi anti-trust lakien rikkomiseen.


title: Chesapeake Energy

text: Chesapeake Energy kuuluu S&P 500-osakeindeksiin.


title: Haploryhmä J (mtDNA)

text: Haploryhmä J on mitokondrion DNA:han perustuva ihmisen äitilinjan haplotyyppi. Haploryhmä on on eriytynyt haploryhmästä JT noin 45000 vuotta sitten. Samasta haploryhmästä eritiytyi myös haploryhmästä T. Noin 12% eurooppalaisista kuuluu haploryhmään J.


title: Haploryhmä T (mtDNA)

text: Haploryhmä T on mitokondrion DNA:han perustuva ihmisen äitilinjan haploryhmä. Haploryhmä on yhdessä haploryhmän J kanssa eriytynyt haploryhmästä JT. Haploryhmää T esiintyy laajasti Euroopassa, Aasiassa ja Pohjois-Afrikassa.


title: Reino Koivula

text: Reino Olavi Koivula (4. helmikuuta 1917 Helsinki – 18. huhtikuuta 2006 Kauniainen) oli suomalainen arkkitehti ja professori. Hän valmistui arkkitehdiksi Teknillisestä korkeakoulusta vuonna 1943 ja työskenteli aluksi yhdessä Jaakko Paatelan kanssa, toimi sen jälkeen suunnittelupäällikkönä lääkintöhallituksessa 1961–1966 ja perusti oman arkkitehtitoimiston vuonna 1971.


title: Reino Koivula

text: Koivulaa pidetään yhtenä Suomen merkittävimmistä sairaala-arkkitehdeista. Hän voitti useita arkkitehtuurikilpailuja, ja hänen töistään voidaan mainita Meilahden sairaala, Jorvin sairaala, Porvoon sairaala, Lapin keskussairaala, Oulun yliopistollinen sairaala ja Kainuun keskussairaala sekä Kouvolan keskustan asemakaava. Hänelle myönnettiin professorin arvo vuonna 1970.


title: Haploryhmä Z (mtDNA)

text: Haploryhmä S on mitokondrion DNA:han perustuva ihmisen äitilinjan haploryhmä. Ryhmä on eriytynyt haploryhmästä CZ Keski-Aasiassa.


title: Berkshire Hathaway Energy

text: Berkshire Hathaway Energy (aikaisemmin MidAmerican Energy Holdings Company vuoteen 2014 saakka) on yhdysvaltalainen energia-alan holdingyhtiö, jonka kotipaikka on Omahassa, Nebraskassa. Yhtiö on osa Warren Buffettin Berkshire Hathaway sijoitusyhtiötä, joka omistaa 90% yhtiöstä. Berkshire Hathaway hankki omistuksensa vuonna 1999.


title: Berkshire Hathaway Energy

text: Berkshire Hathaway Energy omistaa ainakin nämä yritykset:


title: Haploryhmä X (mtDNA)

text: Haploryhmä S on mitokondrion DNA:han perustuva ihmisen äitilinjan haploryhmä. Ryhmä on eriytynyt haploryhmästä N noin 30000 vuotta sitten.


title: Haploryhmä W (mtDNA)

text: Haploryhmä W on mitokondrion DNA:han perustuva ihmisen äitilinjan haploryhmä. Ryhmä on eriytynyt haploryhmästä N2 ja sitä esiintyy Euroopassa ja Länsi- ja Etelä-Aasiassa.


title: Haploryhmä V (mtDNA)

text: Haploryhmä V on mitokondrion DNA:han perustuva ihmisen äitilinjan haploryhmä. Haploryhmä V on haploryhmän H tavoin eriytynyt haploryhmästä HV. Eniten tätä haploryhmää löytyy saamelaisista.


title: Haploryhmä R (mtDNA)

text: Haploryhmä R on mitokondrion DNA:han perustuva ihmisen äitilinjan haplotyyppi. Haplotyyppi on peräisin Aasiasta, jolloin noin 65000 vuotta sitten eriytyi haploryhmästä N.


title: Haploryhmä N (mtDNA)

text: Haploryhmä N on mitokondrion DNA:han perustuva ihmisen äitilinjan Haploryhmä. Haplotyyppi on Haploryhmän M tavoin eriytynyt haploryhmästä L3 ja siitä lähteneet haarat ovat levittäytyneet ympäri maailmaa.


title: Haploryhmä M (mtDNA)

text: Haploryhmä M on mitokondrion DNA:han perustuva ihmisen äitilinjan Haploryhmä. Haplotyyppi on Haploryhmän N tavoin eriytynyt haploryhmästä L3 ja siitä lähteneet haarat ovat levittäytyneet kaikille asutuille mantereille.


title: Haploryhmä K (mtDNA)

text: Haploryhmä K on mitokondrion DNA:han perustuva ihmisen äitilinjan haploryhmä. Jäämies Ötzi kuului haploryhmän alaryhmään K1.


title: Haploryhmä L0 (mtDNA)

text: Haploryhmä L0 on mitokondrion DNA:han perustuva ihmisen äitilinjan haplotyyppi. Haploryhmää löytyy lähinnä eteläisestä Afrikasta ja L0 aloittaa toisen katkeamattoman äitilinjan tunnetuista haaroista.


title: Miragaia

text: Miragaia on sukupuuttoon kuollut stegosaureihin kuuluva dinosaurussuku. Sen fossiileja on löydetty myöhäiseltä jurakaudelta Portugalista.


title: Miragaia

text:
"Miragaian" jäänteet löydettiin Portugalista vuosina 1999 ja 2001. Löytö koostui pääasiassa eläimen etuosasta, kun taas sen lähisukulainen "Dacentrurus" tunnetaan lantioista ja takaraajoista. "Miragaia" kuvattiin tieteelle vuonna 2009, ja se nimettiin löytöpaikkansa mukaan. "Miragaia" ja "Dacentrurus" saattavat edustaa yhtä ja samaa lajia, mutta asian selvittämiseksi tarvitaan lisää löytöjä. "Miragaia" oli 5,5–6 metriä pitkä. Löytöpaikka ajoittuu myöhäisjurakaudelle, myöhäiselle Kimmeridge-vaiheelle tai varhaiselle Tithonos-vaiheelle. "Miragaian" kaula oli kaikista stegosaureista pisin. Sen kaularanka koostui 17 nikamasta, mikä on enemmän kuin useimmilla sauropodeilla, jotka tunnetaan pitkästä kaulastaan. Vain muutaman Kiinasta löydetyn sauropodin kaulassa oli yhtä monta nikamaa kuin "Miragaialla."
"Miragailla" oli kaksi piikkiä molemmilla puolilla häntää. "Miragai" käytti piikkejään puolustaakseen itseään pedoilta.


title: Miragaia

text: "Miragaia" oli kasvinsyöjä, ja sen oletetaan syöneen matalaa kasvillisuutta.


title: Haploryhmä L1 (mtDNA)

text: Haploryhmä L1 on mitokondrion DNA:han perustuva ihmisen äitilinjan haploryhmä. Haploryhmää löytyy lähinnä Keski- ja Länsi-Afrikasta. Yhdessä haploryhmän L0 kanssa L1-6 on toinen katkeamattoman äitilinjan tunnetuista haaroista.


title: Haploryhmä L2 (mtDNA)

text: Haploryhmä L2 on mitokondrion DNA:han perustuva ihmisen äitilinjan haploryhmä. Haploryhmä on afrikan yleisin haploryhmä ja se löytyy kolmasosalta kaikista afrikkalaisista.


title: Haploryhmä L3 (mtDNA)

text: Haploryhmä L3 on mitokondrion DNA:han perustuva ihmisen äitilinjan haploryhmä. Haploryhmää löytyy eniten Itä-Afrikasta ja se on osa Afrikan ulkopuolelle lähtenyttä katkeamattoman äitilinjan haaraa.


title: Haploryhmä I (mtDNA)

text: Haploryhmä I on mitokondrion DNA:han perustuva ihmisen äitilinjan haploryhmä. Haplotyyppi on on eriytynyt Haploryhmistä N1a1b ja N1a1b1 noin 20000 vuotta sitten. Haplotyyppi on levinnyt laajalti Euroopan ja Lähi-idän alueella.


title: Haploryhmä HV (mtDNA)

text: Haploryhmä HV on mitokondrion DNA:han perustuva ihmisen äitilinjan haplotyyppi. Haplotyyppi on on eriytynyt haploryhmästä R ja sitä esiintyy Länsi-Aasian, Etelä- ja Itä-Euroopan ja Pohjois-Afrikan alueella.


title: Haploryhmä A (mtDNA)

text: Haploryhmä A on mitokondrion DNA:han perustuva ihmisen äitilinjan haploryhmä. Haplotyyppi on peräisin noin 40000 takaa Aasiasta, jolloin se on eriytynyt haploryhmästä N.


title: Haploryhmä B4'5 (mtDNA)

text: Haploryhmä B on mitokondrion DNA:han perustuva ihmisen äitilinjan haplotyyppi. Haplotyyppi on on eriytynyt haploryhmästä R noin 50000 vuotta sitten.


title: Haploryhmä C (mtDNA)

text: Haploryhmä C on mitokondrion DNA:han perustuva ihmisen äitilinjan haplotyyppi. Haplotyyppi on on eriytynyt haploryhmästä M välivaiheenaan haploryhmästä CZ noin 25000 vuotta sitten.


title: Haploryhmä D (mtDNA)

text: Haploryhmä D on mitokondrion DNA:han perustuva ihmisen äitilinjan haplotyyppi. Haplotyyppi on on eriytynyt haploryhmästä M noin 40000-60000 vuotta sitten.


title: Haploryhmä G (mtDNA)

text: Haploryhmä G on mitokondrion DNA:han perustuva ihmisen äitilinjan haplotyyppi. Haplotyyppi on on eriytynyt haploryhmästä M.


title: Renaissance Center

text: Renaissance Center (tunnetaan myös nimellä GM Renaissance Center) on pilvenpiirtäjäkompleksi, joka koostuu seitsemästä tornista. Se sijaitsee Detroitin keskustassa Michiganissa. Rakennuksen omistaa autovalmistaja General Motors, ja yhtiön pääkonttori sijaitsee siellä. Kompleksin keskimmäisessä tornissa on hotelli Detroit Marriott at the Renaissance Center. Se on läntisen pallonpuoliskon toiseksi korkein hotelli ja Michiganin korkein rakennus.


title: Suomen Parkinson-liitto

text: Suomen Parkinson-liitto ry on valtakunnallinen kansanterveys- ja vammaisjärjestö. Liitto tekee työtä Parkinsonin tautia, dystoniaa, Huntingtonin tautia ja muita liikehäiriösairauksia sairastavien ja heidän omaistensa elämänlaadun parantamiseksi. Jäsenistönsä osallistumis- ja vaikutusmahdollisuuksia liitto kehittää jäsenyhdistystensä kanssa vapaaehtoistoiminnan vertaistukiverkostoa vahvistamalla.


title: Suomen Parkinson-liitto

text: Viestimällä ja yhteistyöverkostoissa vaikuttamalla liitto edistää hoidon ja kuntoutuksen kehittämistä ja tekee näkyväksi sairastuneiden palvelutarpeita.


title: Suomen Parkinson-liitto

text: Parkinson-liittoon kuuluu 19 yhdistystä ja 110 kerhoa. Parkinson-yhdistysten lisäksi liiton jäseniä ovat Suomen Dystonia- ja Huntington-yhdistykset. Jäseniä yhdistyksissä on yli 8 000.


title: Suomen Parkinson-liitto

text: Liitolla on keskustoimisto majoitus- ja kuntoutustiloineen Turussa Erityisosaamiskeskus Suvituulessa. Aluetoimistot sijaitsevat Helsingissä, Kuopiossa, Oulussa ja Tampereella.


title: Suomen Parkinson-liitto

text: Liiton toimintamuotoja liikehäiriösairauksia sairastavien elämänlaadun parantamisessa ovat vaikuttaminen, vapaaehtoistoiminnan kehittäminen ja tukeminen, tiedon lisääminen ja kuntoutus. Kaikilla osa-alueilla liitto tekee yhteistyötä jäsenistönsä palveluja kehittävien yritysten ja yhteisöjen kanssa.


Luettelo Kemin julkisista taideteoksista ja muistomerkeistä sisältää Kemin kaupungissa olevat pysyvät patsaat, muistomerkit ja muistolaatat.


title: Melodifestivalen 2018

text: Melodifestivalen 2018 oli Ruotsissa 3. helmikuuta – 10. maaliskuuta 2018 järjestettävä laulukilpailu, jossa valittiin Ruotsin edustaja Eurovision laulukilpailuun 2018. Kilpailun voitti Benjamin Ingrosso kappaleellaan "Dance You Off".


title: Melodifestivalen 2018

text:
Tuttuun tapaan Melodifestivalen järjestettiin kuudella eri paikkakunnalla. Vuoden 2018 Melodifestivalenin paikkakunnat olivat Karlstad, Göteborg, Malmö, Örnsköldsvik, Kristianstad ja Tukholma. Kilpailun juontaa ruotsalainen laulaja David Lindgren.
Ensimmäinen semifinaali kilpailtiin 3. helmikuuta Löfbergs Arenalla, Karlstadissa.


title: Melodifestivalen 2018

text:
Toinen semifinaali kilpailtiin 10. helmikuuta Scandinaviumissa, Göteborgissa.
Kolmas semifinaali kilpailtiin 17. helmikuuta Malmö Arenalla, Malmössä.


title: Melodifestivalen 2018

text:
Neljäs semifinaali kilpailtiin 24. helmikuuta Fjällräven Centerissä, Örnsköldsvikissä.
"Toinen mahdollisuus" -karsinta kilpailtiin 3. maaliskuuta Kristianstad Arenalla, Kristianstadissa.
Finaali kilpailtiin 10. maaliskuuta Friends Arenalla, Tukholmassa.


title: 42. kadun Vanja

text: 42. kadun Vanja ("Vanya on 42nd Street") on Louis Mallen ohjaama brittiläis-yhdysvaltalainen draamaelokuva vuodelta 1994. André Gregoryn ja David Mametin käsikirjoittama elokuva kertoo teatteriseurueesta, joka harjoittelee Mametin ohjauksessa Anton Tšehovin "Vanja-enoa" hylätyssä teatterissa New Yorkin Manhattanilla. Elokuvan pohjana ovat Gregoryn ja näyttelijä Wallace Shawnin (Mallen elokuvan "Ilta Andrén kanssa" päähahmot) vuosia kestäneet "Vanja-enon" esitykset eri puolilla New Yorkia. Shawn näyttelee elokuvassa Vanyan esittäjää ja Julianne Moore Jelenan esittäjää.


title: 42. kadun Vanja

text: Boston Society of Film Critics palkitsi Julianne Mooren naispääosastaan, ja ehdolla olivat myös Malle ohjauksesta sekä Shawn ja Brooke Smith omista roolitöistään.


title: 42. kadun Vanja

text: "The New York Timesin" kriitikot valitsivat "42. kadun Vanjan" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Sebastian Musielak

text: Sebastian Musielak (s. 5. helmikuuta 1970) on puolalainen kirjallisuudenkääntäjä. Hän puolantaa kirjallisuutta englannista ja suomesta. Hänelle on myönnetty valtion ulkomainen kääntäjäpalkinto vuonna 2017. Hän on valmistunut Adam Mickiewiczin yliopistosta Poznańista 1997.


title: Sebastian Musielak

text: Musielak on puolantanut kirjoja englannin kielestä vuodesta 1996 ja suomen kielestä vuodesta 2004. Hän on perustanut Wolny Tor -sähkökirjakustantamon, joka on julkaissut kymmenkunta suomalaista klassikkoa puolaksi.


title: Danger Incorporated

text: Danger Incorporated on Yhdysvaltalainen vuonna 2015 perustettu rap yhtye. Louie Duffelbagsin ja Boothlordin hip hop duo on julkaissut kaksi studioalbumia sekä EP.tä.


title: Danger Incorporated

text: Yhtyeen jäsenet Louie Duffelbags ja Boothlord tutustuivat peruskoulussa ja alkoivat tekemään yhdessä musiikkia noin 14-vuotiaina. Danger Incorporated julkaisi vuonna 2016 omakustanteisesti sekä debyttiEP.nsä "World Wide Web" että albuminsa "Are You Afraid of the Danger Boys?". Loppuvuonna 2017 Danger Incorporated liittyi Awful Recorsiin ja julkaisi toisen studioalbuminsa "Birds Fly By Night."


title: Kern River (kaasuputki)

text: Kern River on 2 702 km pitkä maakaasuputki, joka kulkee Wyomingista Bakersfieldiin, Kaliforniaan. Se palvelee pienempiä paikallisia kaasun jakelijoita, voimaloita ja raskasta teollisuutta Utahissa, Nevadassa, Arizonassa ja Kaliforniassa. Suurin osa maakaasusta tulee Pinedale Anticline -kentästä, Wyomingin Pinedalesta. Putken omistaa Berkshire Hathaway Energyn tytäryhtiö Kern River Gas Transmission Company.


title: Kern River (kaasuputki)

text: Kaasuputki kuljettaa noin 80% Las Vegasin suuralueen käyttämästä maakaasusta.


title: Telluriden elokuvajuhlat

text: Telluriden elokuvajuhlat on Yhdysvaltojen Coloradossa elo-syyskuun vaihteessa järjestettävä elokuvajuhla. Se pidetään osavaltion lounaisosan vuoristossa sijaitsevassa Telluriden entisessä kaivoskaupungissa, joka tunnetaan nykyisin retkeilykeskuksena.


title: Telluriden elokuvajuhlat

text: Vuonna 1974 aloitetut elokuvajuhlat on amerikkalaisittain varsin epäkaupallinen festivaali sikäli, että Hollywood-tuotantojen lisäksi siellä esitellään myös independent-elokuvia, muiden maiden elokuvia, musiikkivideoita ja erikoisuuksia. Esimerkiksi vuonna 1979 Telluridesta alkoi pieni mykkäelokuvan renessanssi, kun Abel Gancen vuoden 1927 elokuva "Napoléon" otettiin siellä jälleen ohjelmistoon. Kotimaassaan Britanniassa huonosti menestynyt "The Crying Game" (1992) sai mainetta Telluridessa ja nousi siitä kansainväliseen suosioon.


title: Telluriden elokuvajuhlat

text: Telluriden festivaali suosii uusia elokuvia ja yleensä vaatii, että festivaaliesitys on samalla elokuvan Yhdysvaltain-ensi-ilta. Tätä silmällä pitäen Telluride on hyvin ajoitettu Cannesin jälkeen mutta ennen Toronton ja New Yorkin elokuvajuhlia.


title: Telluriden elokuvajuhlat

text: Vuodesta 2010 Telluriden festivaali on tehnyt yhteistyötä Kalifornian yliopiston Los Angelesissa toimivan UCLA School of Theater, Film and Televisionin kanssa. Vuonna 2013 festivaali sai uuden Werner Herzogin mukaan nimetyn elokuvasalin festivaalin 40-vuotisjuhlan kunniaksi.


title: Telluriden elokuvajuhlat

text: Vuonna 2015 Telluriden festivaali oli omistettu edellisenä vuonna kuolleelle suomalaiselle elokuva-asiantuntijalle Peter von Baghille, joka toimi Telluriden vierailevana taiteellisena johtajana vuonna 1997.


title: Telluriden elokuvajuhlat

text: Muita kansainvälisiä elokuvan tai muiden taidealojen huippuja, jotka ovat olleet Telluriden vierailevina johtajina:


title: Telluriden elokuvajuhlat

text: Telluriden festivaaleilla ei jaeta palkintoja siellä esitettäville elokuville, mutta juhlien Silver Medallion on elokuva-alan merkittävistä saavutuksista jaettava palkinto. Sen saajia ovat olleet:


title: Varusmiessoittokunnan reserviläiset

text: Varusmiessoittokunnan reserviläiset ry on koko Suomen alueella toimiva rekisteröity yhdistys, jonka tavoitteena on mm. edistää ja kehittää Puolustusvoimien soittokunnissa palvelleiden reserviläistoimintaa niin musiikillisesti kuin sotilaallisesti. Yhdityksen jäseneksi voivat liittyä sellaiset henkilöt, jotka ovat varusmiehenä tai kantahenkilökuntana palvelleet missä tahansa suomalaisessa sotilassoittokunnassa.


title: Varusmiessoittokunnan reserviläiset

text: Yhdistys järjestää musiikillista toimintaa, kuten konserttiperiodeja sekä sotilaallisia harjoituksia yhteistyössä Puolustusvoimien Varusmiessoittokunnan ja MPK:n kanssa.


title: Varusmiessoittokunnan reserviläiset

text: Varusmiessoittokunnan reserviläiset ry. on perustettu 2014 Varusmiessoittokunnassa palvelleiden reserviläisten toimesta reserviläistoiminnan organisoimiseksi ja kehittämiseksi.


title: PacifiCorp

text: PacifiCorp on yhdysvaltalainen energia-alan yhtiö, joka tuottaa ja siirtää sähköä. Se palvelee 1,8 miljoonaa sähkön käyttäjää Yhdysvaltojen kuudessa osavaltioissa, lähinnä Oregonissa, Wyomingissa ja Washingtonissa sekä myös Kaliforniassa, Utahissa ja Idahossa. Yhtiö on osa Warren Buffettin Berkshire Hathaway sijoitusyhtiötä. Berkshire Hathaway omistaa 90% Berkshire Hathaway Energy -yhtiöstä, joka on PacifiCorpin emoyhtiö. PacifiCorp ostettiin $9,4 miljardilla vuonna 2005.


title: Justice League Action

text: Justice League Action on vuonna 2016 alkanut animaatiosarja, joka keskittyy "DC:n" sarjakuvien supersankareihin, pääasiassa Batmaniin, Teräsmieheen, Ihmenaiseen, jotka jahtaavat rikollisia. Sarja alkoi Yhdysvalloissa joulukuussa 2016 ja suomeksi se on ollut katsottavissa HBO Nordic -suoratoistopalvelusta.


title: Vuoleminen

text: Vuoleminen on puukolla, tai joskus kirveellä tai muulla teräaseella, tehtävää puun työstämistä. Yleensä vuolemalla teroitetaan kepin tai seipään terä, mutta vuolemalla voidaan myös pyöristää puun reunoja ja kulmia tai katkaista melko ohuita puita. Taitavat vuolijat voivat muotoilla pieniä veistoksia tai musikaalisia instrumettejä, kuten pajupillin.


title: Vuoleminen

text: Vuoleminen on hienojakeisempaa kuin veistäminen, jota jälkimmäistä yleensä harjoitetaan kirveellä tai moottorisahalla, vaikka myös puukkoa voidaan käyttää.


title: Vuoleminen

text: Astrid Lindgrenin hahmo Vaahteramäen Eemeli on kuuluisa vuolemistaan puu-ukoista, joita hän teki kärsiessään liiterissä vapausrangaistuksia kepposistaan.


title: Kino Diana

text: Kino Diana, tunnettu myös nimillä Astor ja Diana, on vuosina 1967–2004 Turun Humalistonkadulla toiminut ja vuonna 2018 jälleen aloittanut elokuvateatteri. Teatterin perustivat Kauko Nurmi ja Aito Mäkinen Astor-nimisenä vuonna 1967. Vuonna 1979 Nurmi lunasti Astorin itselleen, ja vuonna 1984 se siirtyi Kinoston omistukseen. Aito Mäkisen ja Virke Lehtisen omistama Filmiryhmä Oy osti Astorin Kinostolta ja avasi sen Diana-nimisenä heinäkuussa 1987. Helsingin samanniminen elokuvateatteri, sekin toimintansa lopettanut, on myös Filmiryhmän perua. Turun Diana oli lopulta Filmiryhmän omistuksessa vain kahden vuoden ajan. Vuosina 1998–2004 elokuvateatteri kuului yksityishenkilöiden omistamalle Oy Turun Diana Ab:lle. Diana sulki ovensa 19. heinäkuuta 2004, jolloin sen kalusto siirrettiin saman omistajan omistaman Kino Thalian pienimpään saliin.


title: Kino Diana

text: Diana oli suljettuna yli 13 vuotta, ja tiloissa toimi valtaosan ajasta jazzklubi Monk. Marraskuussa 2017 elokuva-alan yritys Cinemahouse Oy ilmoitti avaavansa teatterin uudelleen. Maaliskuussa 2018 avattu Kino Diana näyttää elokuvien ensi-iltoja ja oopperaesityksiä tekstityksineen. Lisäksi tarjontaa on lapsille ja lapsiperheille päivisin ja viikonloppujen aamupäivinä.


title: Kino Diana

text: Saliin mahtui ennen 99 katsojaa. Nykytilassaan laserprojektorilla varustettuun saliin mahtuu 70 katsojaa.


title: Veisto

text: Veisto on kirveellä, puukolla tai muulla teräaseella tehtävää puun työstämistä, jossa puuta leikataan terällä. Yleensä veisto viittaa kirveellä tehtyyn puun muotoiluun, kuten esimerkiksi hirsien hakkaamiseen tai reikien tai lohenpyrstökulmien tekemiseen taltalla. Vähäisemmissä tapauksissa puhutaan yleensä vuolemisesta. Taitavat veistäjät voivat muotoilla isojakin veistoksia, kuten patsaita tai alusten keulakuvia.


title: Telluride

text: Telluride on noin 2 500 asukkaan kaupunki Yhdysvaltojen Coloradon osavaltion lounaisosassa. Se on vuoristoisen San Miguelin piirikunnan hallintokaupunki. 2 667 metrin korkeudella merenpinnasta, San Miguel -joen laaksossa sijaitseva Telluride on syntynyt toimintansa jo lopettaneen hopeakaivoksen ympärille, ja sen asukkaisiin on kuulunut paljon suomalaissiirtolaisia. Nykyisin Telluride on tunnettu kesäisin retkeily- ja patikointimaastoistaan, syksyisin kansainvälisistä elokuvajuhlistaan ja talvisin hiihtokeskuksena.


title: Telluride

text: Telluriden purkamiselta suojellussa keskustassa ovat suomalaisasutuksesta muistuttamassa ”haalit” Finn Hall ja Swede Finn Hall (nyk. Elks Lodge) sekä ”poortitalo” Finnish Boarding House. Pääkadulla on kauppias Pekkarisen talon kyljessä talon nimi kaakelilaatoin kirjoitettuna: Pekkarine House.


title: Citroën SM

text: Citroën SM on ranskalaisvalmisteinen henkilöauto. Kulmikasta muotoilua, edistyksellisiä innovaatioita sisältänyttä sekä siten 1970-lukulaista ja muutenkin merkille tunnusomaisia piirteitä noudattaneessa automallissa oli V6-moottori. Moottori on ollut aluksi 2,7-litrainen kaasutinmoottori, sittemmin ruiskutusmoottori. Sarjatuotantomalli oli näistä nopein, sillä sen suurin nopeus on 228 km/h. Myöhemmät mallit olivat 3,0 litran moottorilla varustettuja. Citroën SM:ää käytettiin varsinkin ratakilpailuautona.


title: Citroën SM

text: Autossa oli joko kolmivalintainen automaattivaihteisto taikka viisinopeuksinen käsivalintavaihteisto. Malli oli valmistuksessa vuosina 1970–1975. Kehitysyhteistyötä tehtiin sekä Chryslerin että Maseratin kanssa. Tehostettu Diravi-ohjaus on nopea ja tarkka. Korin muotoilu muistuttaa Citroën DS:ää ja CX:ää suuresti, mutta se oli kolmiovinen coupé. Perusmallin teho on 170 hevosvoimaa (130 kW), se kiihtyy 0–100 km/h 8,5 sekunnissa, ja sen huippunopeus on 220 km/h.


title: Citroën SM

text: Automallista tehtiin myös niin sanottu muskeliversio, joka sisälsi bi-turbon eli kaksoisturbomoottorilla varustetun version. Sillä tehtiin nopeusennätyksiä. Bonnevillen aavikolla tehostetulla kaksoisturboahdetulla autolla ajettiin nopeudella 325 km/h. Citroën SM:n eri versioita valmistettiin yhteensä 12 920 kpl. Neliovinen sedan sekä cabriolet-avomalli olivat harvinaisempia versioita tästä automallista. Neliovista Opéraa valmistettiin ainoastaan kahdeksan kappaletta.


title: Rose Chelimo

text: Rose Chelimo (s. 12. heinäkuuta 1989 Kenia) on kenialaissyntyinen kestävyysjuoksija, joka on edustanut Bahrainia 18. elokuuta 2015 lähtien.


title: Rose Chelimo

text: Chelimo voitti Soulin maratonin 2016 ajalla 2.24.14. Rio de Janeiron olympialaisissa hän oli maratonilla kahdeksas. Hän sijoittui maastojuoksun MM-kilpailuissa Kampalassa 2017 yhdeksänneksi ja sai joukkuekilpailussa pronssia. Bostonin maratonilla 2017 hän oli toinen ennätyksellään 2.22.51.


title: Rose Chelimo

text: Chelimo voitti maratonin maailmanmestaruuden Lontoossa 2017 ajalla 2.27.11. Hän kukisti toiseksi sijoittuneen Edna Kiplagatin seitsemällä sekunnilla. Hän voitti maratonkultaa Aasian kisoissa 2018 ajalla 2.34.51.


title: BIND

text:
BIND () on avoimen lähdekoodin DNS-nimipalveluohjelmisto.
Ohjelma on lähtöisin Berkeleyn yliopistosta 1980-luvulta DARPAn rahoittamasta hankkeesta.


title: BIND

text:
Ohjelma vastaa suuresta osasta internetin nimipalvelutoiminnoista.
Vuoden 2004 tietojen perusteella BIND oli käytössä yli 70 prosentissa nimipalveluista.


title: BIND

text: Versio 9 on julkaistu syyskuussa vuonna 2000 ja on lähes täydellisesti uudelleenkirjoitettu toteutus. Aiemmat versiot eivät ole enää tuettuja.


title: BIND

text: ISC on kehittänyt seuraajan BIND 10, joka yhdistää myös DHCP-palvelun. ISC sai osuutensa valmiiksi ja julkaisi ohjelman nimellä "Bundy" päättäen samalla osallistumisensa siihen. ISC jatkaa DHCP:n kehitystä projektissa nimeltä "Kea".


title: Melnitsa

text: Melnitsa on venäläinen folkrock-yhtye, joka on perustettu Moskovassa lokakuussa 1999.


title: Merten rakastavaiset

text: Merten rakastavaiset ("Arrastão (Les Amants de la mer)") on brasilialais-ranskalainen elokuva vuodelta 1967. Sen on ohjannut Antoine d’Ormesson. Elokuvassa keskiajalta periytyvä Tristanin ja Isolden rakkaustarina saa modernin tulkinnan.


title: Merten rakastavaiset

text: Elokuvan tapahtumapaikka on Brasiliassa vuorten ympäröimässä köyhässä Guanabara Bayn kalastajakylässä Rio de Janeiron lähistöllä. Serkukset Marcos ja Jeronimo nousevat paikallista päättäjää vastaan, joka määrää säännöt ja hinnat. Tällä roistomaisella miehellä on tytär Emaïsa, joka on Marcosin rakastettu.


title: Boeing 737-900

text: Boeing 737-900 on Boeing 737 sarjan suurin lentokone. Boeing 737-900 ensilento tapahtui vuonna 1997. Lentokone on kapearunkoinen ja siihen mahtuu 134-205 istumapaikkaa. Boeing 737-900:n toimintasäde on 5 575 kilometriä.


title: Astor

text: Astor voi tarkoittaa seuraavia:


title: Sagunto (1869)

text: Sagunto oli Espanjan laivaston vuonna 1869 vesillelaskettu ironclad, joka oli alun perin 100-tykkinen linjalaiva "Principe Don Alfonso".


title: Sagunto (1869)

text: Aluksen muutostyöt tilattiin Ferrolista, missä köli laskettiin 21. maaliskuuta 1863. Alus laskettiin vesille 26. huhtikuuta 1869 ja valmistui 1. helmikuuta 1877.


title: Sagunto (1869)

text: Alus poistettiin palveluksesta vuonna 1891.


title: Mega Force

text: Mega Force tai Megaforce (lyh. "MF") on alankomaalaisen Agatraden valmistama energiajuoma. Juoma on hyvin suosittu nuorten keskuudessa. Mega Forcea myydään Suomessa 0,5 litran tölkeissä sokerillisena ja sokerittomana.


title: Mega Force

text: Ulkomailla siitä on saatavilla myös guaranan makuinen ja colan makuinen versio.


title: Mega Force

text: Hiilihapotettu vesi, sokeri, glukoosi-fruktoosisiirappi, happo (sitruunahappo), tauriini (0,4 %), happamuudensäätöaine: natriumsitraatti, aromi, kofeiini (0,03 %), glukuronolaktoni, väri (E150b), inositoli, vitamiinit (niasiini, pantoteenihappo, B6, riboflaviini, B12).


title: Méndez Núñez (1861)

text: Méndez Núñez oli Espanjan laivaston vuonna 1870 vesillelaskettu ironclad, joka oli alun perin 38-tykkinen potkurifregatti "Resolución".


title: Méndez Núñez (1861)

text: Fregatti "Resolución" tilattiin Ferrolista, missä köli laskettiin 22. syyskuuta 1859. Alus laskettiin vesille 19. syyskuuta 1861 ja valmistui 28. elokuuta 1862.


title: Méndez Núñez (1861)

text: Fregatti "Resolución" vaurioitui pahoin vuosien 1864-1866 Chinchan sodassa. Alus muutettiin vuosina 1867-1870 panssarikorvetiksi, joka palautettiin palvelukseen helmikuussa 1870. Alus nimettiin 21. elokuuta uudelleen "Méndez Núñeziksi" amiraali Casto Méndez Núñezin mukaan. Palvelukseenotettaessa alus liitettiin Välimeren laivueeseen.


title: Méndez Núñez (1861)

text: Vuonna 1873 ensimmäisessä karlistisodassa kantonalistit aloittivat kapinan perustaen ensimmäisen tasavallan. Kapinalliset valtasivat 12. heinäkuuta Cartagenan, jonka satamassa oli pääosa Välimeren laivueen aluksista kuten "Méndez Núñez", "Vitoria", "Numancia" ja "Tetuán". Saksan keisarikunnan ja Britannian kuninkaallisen laivaston alukset "SMS Friedrich Carl" ja "HMS Swiftsure" valtasivat "Vitoria" ja puurunkoisen höyryfregatin niiden uhattua ampua Almeiraa ellei lunnaita makseta. Vallatut alukset luovutettiin 26. syyskuuta hallituksen joukoille.